3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือบริการ

บริษัท เอเซียเสริมกิจลีสซิ่ง จำกัด (มหาชน)

  การดำเนินธุรกิจของบริษัท แบ่งเป็น 4 ประเภท ได้แก่

1)  สินเชื่อเช่าซื้อรถยนต์ (Automobile Hire Purchase)

สินเชื่อเช่าซื้อรถยนต์เป็นการให้บริการสินเชื่อรูปแบบหนึ่ง ประกอบด้วยบุคคลที่เกี่ยวข้อง 3 ฝ่าย
ได้แก่ ผู้เช่าซื้อหรือลูกค้า ผู้จัดจำหน่ายรถยนต์ และผู้ให้บริการสินเชื่อเช่าซื้อ
การให้บริการสินเชื่อประเภทนี้จะเริ่มจากผู้เช่าซื้อแสดงความจำนงในการใช้บริการสินเชื่อเช่าซื้อต่อผู้ให้บริการสินเชื่อเช่าซื้อ
ผู้ให้บริการสินเชื่อเช่าซื้อจะดำเนินการตรวจสอบคุณสมบัติของผู้เช่าซื้อเพื่อประกอบการพิจารณาอนุมัติสินเชื่อเช่าซื้อต่อไป
ในกรณีที่ผู้เช่าซื้อได้รับการอนุมัติสินเชื่อเช่าซื้อ
ผู้เช่าซื้อจะทำสัญญาเช่าซื้อกับผู้ให้บริการสินเชื่อเช่าซื้อ
โดยในสัญญาเช่าซื้อจะกำหนดจำนวนเงินดาวน์และค่างวด
รวมถึงกำหนดวิธีการผ่อนชำระตามระยะเวลาที่กำหนดไว้ในสัญญา
โดยภายหลังจากทำสัญญาเช่าซื้อเป็นที่เรียบร้อยแล้ว
ผู้ให้บริการสินเชื่อเช่าซื้อจะดำเนินการชำระเงินค่ารถยนต์ให้แก่ผู้จัดจำหน่ายรถยนต์
เพื่อให้ผู้จัดจำหน่ายรถยนต์โอนกรรมสิทธิ์ในรถยนต์ให้แก่ผู้ให้บริการสินเชื่อเช่าซื้อ
ผู้เช่าซื้อสามารถใช้ประโยชน์จากรถยนต์นั้นได้ตลอดระยะเวลาของสัญญาเช่าซื้อ
โดยผู้เช่าซื้อเป็นผู้รับผิดชอบค่าใช้จ่ายด้านภาษีประจำปี ค่าประกันภัย รวมทั้งค่าใช้จ่ายอื่นๆ ที่เกิดขึ้น
ทั้งนี้ กรรมสิทธิ์ของรถยนต์นั้นจะถูกโอนเป็นของผู้เช่าซื้อ
ก็ต่อเมื่อผู้เช่าซื้อได้ชำระเงินค่างวดให้แก่ผู้ให้บริการสินเชื่อเช่าซื้อครบถ้วนตามสัญญา

บริษัทดำเนินธุรกิจให้บริการสินเชื่อเช่าซื้อแก่ลูกค้าที่ต้องการซื้อรถยนต์ในหลายประเภทและหลายยี่ห้อ
ทั้งที่เป็นรถยนต์ใหม่และรถยนต์ใช้แล้ว ซึ่งได้แก่ รถยนต์นั่งส่วนบุคคล และรถยนต์เพื่อการพาณิชย์
เช่น รถกระบะ รถตู้ รถบรรทุก และรถแท็กซี่ เป็นต้น ให้บริการสินเชื่อเช่าซื้อรถยนต์ยี่ห้อต่างๆ
เช่น ในปี 2548 อีซูซุ (ISUZU) คิดเป็นร้อยละ 47.47 ของยอดการให้สินเชื่อทั้งหมด โตโยต้า
(TOYOTA) คิดเป็นร้อยละ 27.16 นิสสัน (NISSAN) คิดเป็นร้อยละ 6.86 ฮีโน่ (Hino)
คิดเป็นร้อยละ 5.13 มิตซูบิชิ (MITSUBISHI) คิดเป็นร้อยละ 4.38 และยี่ห้ออื่นๆ คิดเป็นร้อยละ
9.00 บริษัทเน้นให้บริการสินเชื่อเช่าซื้อแก่กลุ่มลูกค้าที่เป็นบุคคลธรรมดาเป็นหลัก
โดยมีสัดส่วนร้อยละ 84.71 ของยอดการให้สินเชื่อเช่าซื้อในปี 2547 และร้อยละ 74.14
ของยอดการให้สินเชื่อเช่าซื้อในปี 2548 และกลุ่มลูกค้านิติบุคคล สัดส่วนร้อยละ 15.29
ของยอดการให้สินเชื่อเช่าซื้อในปี 2547 และร้อยละ 25.86 ของยอดการให้สินเชื่อเช่าซื้อในปี
2548 ซึ่งบริษัทจะให้สินเชื่อแก่ลูกค้าที่มีประวัติด้านการเงินดี มีฐานะการเงินที่น่าเชื่อถือ
มีความสามารถในการผ่อนชำระได้ โดยมีรายได้และที่อยู่อาศัยที่มั่นคง ปัจจุบัน
บริษัทเป็นสมาชิกของสมาคมธุรกิจเช่าซื้อไทย
และผู้บริหารของบริษัทรายหนึ่งเป็นกรรมการของสมาคมฯ
ซึ่งจะช่วยให้บริษัทได้ประโยชน์จากการแลกเปลี่ยนข้อมูล ข่าวสาร
ประสบการณ์ระหว่างบริษัทสมาชิกของสมาคมฯ การกำหนดมาตรการต่างๆ
และการประสานงานกับหน่วยงานราชการหรือองค์กรต่างๆ
ที่เกี่ยวข้องในการร่วมกันหาแนวทางปฏิบัติที่ถูกต้องในการดำเนินธุรกิจเช่าซื้อ นอกจากนี้
บริษัทยังเป็นสมาชิกของบริษัท ข้อมูลเครดิตแห่งชาติ จำกัด (National Credit Bureau Co.,
Ltd.) มีฐานข้อมูลของผู้ใช้บริการทางการเงินกว่า 48 ล้านบัญชี
ซึ่งบริษัทจะได้รับประโยชน์จากฐานข้อมูลเกี่ยวกับเครดิตหรือสินเชื่อที่รวบรวมจากสถาบันการเงินที่เป็นสมาชิกประมาณ
76 บริษัท (ณ 31 ธันวาคม 2548) เพื่อนำมาประกอบการวิเคราะห์การให้สินเชื่อ

ปัจจัยในการกำหนดวงเงินในการให้สินเชื่อ เงินดาวน์
และระยะเวลาในการผ่อนชำระค่างวดรถยนต์นั้น จะขึ้นอยู่กับฐานะการเงินของลูกค้า ประเภท ยี่ห้อ
รุ่น และราคาของรถยนต์เป็นหลัก ซึ่งโดยปกติบริษัทจะให้สินเชื่อเฉลี่ยประมาณร้อยละ 75-80
ของมูลค่ารถยนต์ อายุเฉลี่ยของสัญญาเช่าซื้อมีอายุประมาณ 43-47 เดือน
และคิดอัตราดอกเบี้ยแบบคงที่อ้างอิงกับอัตราดอกเบี้ยของตลาด

สัดส่วนการให้สินเชื่อเช่าซื้อของบริษัทแบ่งตามประเภทรถยนต์

(หน่วย : ล้านบาท)

  ------------------ ---------- -------- ---------- -------- ----------- --------
                     2546                2547                2548        

                     จำนวนเงิน   ร้อยละ    จำนวนเงิน   ร้อยละ    จำนวนเงิน    ร้อยละ

  รถยนต์ใหม่           1,190.99   52.67    1,864.81   56.47    2,554.99    65.08

  - รถยนต์เพื่อการพาณิชย์ 1,159.59   51.28    1,790.01   54.20    2,328.57    59.31

  - รถนั่งส่วนบุคคล      31.40      1.39     74.80      2.27     226.42      5.77

  รถยนต์ใช้แล้ว         1,070.20   47.33    1,437.59   43.53    1,370.80    34.92

  - รถยนต์เพื่อการพาณิชย์ 732.09     32.38    1,032.30   31.26    1,030.31    26.24

  - รถนั่งส่วนบุคคล      338.11     14.95    405.29     12.27    340.48      8.67

  รวม                2,261.19   100.00   3,302.40   100.00   3,925.79    100.00
  ------------------ ---------- -------- ---------- -------- ----------- --------

หมายเหตุ : รถยนต์เพื่อการพาณิชย์ ได้แก่ รถกระบะ 1 ตัน รถบรรทุกน้ำหนักมากกว่า 1 ตันขึ้นไป
รถพ่วง รถตู้ รถแท็กซี่ และรถตู้โดยสาร

บริษัทมีสัดส่วนการให้สินเชื่อเช่าซื้อรถยนต์ใหม่ต่อรถยนต์ใช้แล้วเท่ากับ 52.67 ต่อ 47.33 ในปี
2546 เท่ากับ 56.47 ต่อ 43.53 ในปี 2547 และเท่ากับ 65.08 ต่อ 34.92 ในปี 2548
ยอดการให้สินเชื่อรถยนต์ใหม่ในปี 2548
มีสัดส่วนเพิ่มขึ้นเนื่องจากผู้จัดจำหน่ายรถยนต์ใหม่มีการจัดกิจกรรมส่งเสริมการขายเพื่อกระตุ้นให้ผู้บริโภคหันมาซื้อรถยนต์ใหม่เพิ่มขึ้นและตลาดสินเชื่อรถยนต์ใช้แล้วมีการแข่งขันสูงขึ้นมาก
บริษัทจึงได้ปรับเพิ่มสัดส่วนยอดสินเชื่อรถยนต์ใหม่โดยเฉพาะในประเภทรถยนต์ที่มีการแข่งขันน้อยและมีผลตอบแทนที่ดี
อย่างไรก็ตาม
บริษัทมีนโยบายในการรักษาสัดส่วนของรถยนต์ใหม่และรถยนต์ใช้แล้วให้มีสัดส่วนที่เหมาะสม
โดยยังคงเน้นการให้สินเชื่อเช่าซื้อแก่รถยนต์หลายประเภทตามความต้องการของลูกค้าในท้องตลาด
ณ ช่วงเวลานั้นๆ เป็นหลัก
เปรียบเทียบกับอัตราผลตอบแทนที่บริษัทจะได้รับจากการให้บริการสินเชื่อเช่าซื้อดังกล่าว

2)  สินเชื่อส่วนบุคคล (Personal Loan)

สินเชื่อส่วนบุคคล เป็นการให้บริการสินเชื่อแก่บุคคลธรรมดาทั้งหมด
เพื่อนำไปใช้จ่ายตามความประสงค์ของลูกค้า มีการกำหนดวงเงิน
ระยะเวลาผ่อนชำระซึ่งส่วนใหญ่เป็นระยะสั้น
โดยผู้ขอใช้สินเชื่อส่วนบุคคลจะต้องยื่นความประสงค์ในการขอใช้สินเชื่อส่วนบุคคลพร้อมเอกสารแก่บริษัท
เพื่อให้บริษัทใช้ประกอบคำขออนุมัติสินเชื่อส่วนบุคคล
หลังจากที่ผู้ขอสินเชื่อส่วนบุคคลได้รับอนุมัติสินเชื่อแล้ว
ผู้ขอสินเชื่อจะได้รับเงินสดจากบริษัทและจะต้องชำระเงินตามเงื่อนไขในสัญญาสินเชื่อส่วนบุคคลเป็นรายงวดจนกว่าจะชำระครบตามสัญญา

บริษัทเริ่มให้บริการสินเชื่อส่วนบุคคลตั้งแต่ปี 2545
เริ่มจากการให้บริการสินเชื่อส่วนบุคคลแก่ลูกค้าที่ทำสัญญาเช่าซื้อกับบริษัทและยังไม่หมดอายุสัญญา
โดยจะต้องเป็นลูกค้าชั้นดีและมีประวัติการชำระเงินค่างวดเช่าซื้อตามเงื่อนไขอย่างสม่ำเสมอ
มีความสามารถในการชำระเงินค่างวดให้แก่บริษัท ไม่มีประวัติเสียทางด้านการเงิน
รวมทั้งต้องมีมูลค่าหลักประกันที่เพียงพอ
โดยบริษัทจะคัดเลือกลูกค้ากลุ่มดังกล่าวจากระบบฐานข้อมูลลูกค้าของบริษัทเพื่อเสนอบริการสินเชื่อส่วนบุคคล
ปัจจุบัน บริษัทมีนโยบายในการให้สินเชื่อส่วนบุคคลระยะสั้น อายุไม่เกิน 12 เดือน
มีการกำหนดวงเงินในการให้สินเชื่อขึ้นอยู่กับคุณสมบัติของลูกค้าแต่ละราย
โดยมีหลักประกันเป็นรถยนต์ตามสัญญาเช่าซื้อ และกำหนดวงเงินสินเชื่อส่วนบุคคลไว้รายละ 50,000
บาท
บริษัทให้บริการสินเชื่อส่วนบุคคลเพื่อเป็นบริการพิเศษแก่กลุ่มลูกค้าชั้นดีของบริษัทที่มีความต้องการใช้เงินเท่านั้น
โดยยังไม่มีนโยบายขยายการให้บริการไปสู่ประชาชนทั่วไป

3)  สินเชื่อแก่ผู้จัดจำหน่ายรถยนต์ (Floor Plan Financing)

ธุรกิจการให้บริการสินเชื่อแก่ผู้จัดจำหน่ายรถยนต์
เป็นบริการสินเชื่อสำหรับใช้เป็นแหล่งเงินทุนในการจัดซื้อรถยนต์เพื่อนำมาจำหน่าย
เพื่อช่วยเสริมสภาพคล่องให้กับผู้จัดจำหน่ายรถยนต์

บริษัทเริ่มให้บริการสินเชื่อแก่ผู้จัดจำหน่ายรถยนต์ตั้งแต่ปลายปี 2546
โดยบริษัทเลือกให้การสนับสนุนด้านการเงินเฉพาะผู้จัดจำหน่ายรถยนต์ที่ช่วยบริษัทในการจัดหาลูกค้าสินเชื่อเช่าซื้อเท่านั้น
โดยผู้จัดจำหน่ายรถยนต์รายดังกล่าวจะต้องมีคุณสมบัติที่เหมาะสม มีฐานะการเงินที่น่าเชื่อถือ
ส่วนใหญ่บริษัทจะมีนโยบายในการให้สินเชื่อแก่ผู้จัดจำหน่ายรถยนต์ใช้แล้วเป็นหลัก ทั้งนี้
บริษัทมีนโยบายในการขยายการให้บริการสินเชื่อแก่ผู้จัดจำหน่ายรถยนต์เพิ่มมากขึ้นในอนาคต

4)  บริการอื่นๆ

บริษัทมีบริการอื่นๆ ให้แก่ผู้ใช้บริการสินเชื่อเช่าซื้อรถยนต์ ได้แก่ บริการรับจดทะเบียนรถยนต์
การต่อภาษี และการอำนวยความสะดวกในการทำประกันภัย เป็นต้น
เพื่อเป็นการให้บริการอย่างครบวงจร โดยบริษัทมีนโยบายในการให้บริการดังกล่าวเพิ่มมากขึ้น
เพื่อเป็นการอำนวยความสะดวกให้แก่ผู้ใช้บริการและเป็นการเพิ่มรายได้ในส่วนค่าธรรมเนียมให้กับบริษัท

บริษัท กรุงเทพแกรนด์แปซิฟิคลีส จำกัด (มหาชน)

บริษัท กรุงเทพแกรนด์แปซิฟิคลีส จำกัด (มหาชน) เป็นบริษัทย่อยของบริษัท เอเซียเสริมกิจลีสซิ่ง
จำกัด (มหาชน) มีการดำเนินธุรกิจ 3 ประเภท ได้แก่

1.  สินเชื่อลีสซิ่ง (Leasing)

สินเชื่อลีสซิ่งเป็นการให้บริการเช่าทรัพย์สินประเภทหนึ่ง ผู้เช่าตกลงทำสัญญาเช่าทรัพย์สิน
โดยตกลงชำระค่าเช่าทรัพย์สินเป็นรายงวดให้แก่ผู้ให้เช่า
ซึ่งกรรมสิทธิ์ในทรัพย์สินยังคงเป็นของผู้ให้เช่า เมื่อครบกำหนดตามสัญญาเช่า
ผู้เช่าสามารถซื้อทรัพย์สินนั้นในราคาตามที่ตกลงกันไว้ในสัญญาเช่า

สินเชื่อลีสซิ่ง มีการแบ่งรูปแบบสัญญาออกเป็น 2 ลักษณะ ได้แก่ สัญญาเช่าการเงิน (Financial
Lease) และสัญญาเช่าดำเนินงาน (Operating Lease)
การจัดประเภทรูปแบบของสัญญาเช่าจะมีลักษณะใดนั้น จะพิจารณาจากเงื่อนไขของสัญญาเช่าเป็นหลัก
หากสัญญาเช่าเข้าเงื่อนไขใดเงื่อนไขหนึ่งตามข้อกำหนดดังต่อไปนี้ จะถือว่าเป็นสัญญาเช่าการเงิน

1)  สัญญาเช่าโอนกรรมสิทธิ์ในทรัพย์สินให้แก่ผู้เช่าเมื่อสิ้นสุดอายุสัญญาเช่า

2)  สัญญาเช่าระบุให้สิทธิที่จะซื้อทรัพย์สินที่เช่าตามสัญญาเช่าในราคาถูก
    ซึ่งเป็นราคาที่ต่ำกว่าราคาจำหน่ายแก่บุคคลภายนอก อันทำให้ทราบแน่นอน ณ
    วันทำสัญญาว่าจะใช้สิทธิซื้อทรัพย์สินนั้น

3)  อายุของสัญญาเช่าเท่ากับหรือมากกว่าร้อยละ 80
    ของอายุการใช้งานโดยประมาณของทรัพย์สินที่เช่า

4)  มูลค่าปัจจุบันของจำนวนค่าเช่าอย่างต่ำตามสัญญา คำนวณ ณ วันเริ่มทำสัญญา
    โดยไม่รวมค่าใช้จ่ายในการจัดการทรัพย์สินต้องไม่น้อยกว่าร้อยละ 90
    ของราคายุติธรรมของทรัพย์สินที่เช่า

บริษัทย่อยเริ่มให้บริการสินเชื่อลีสซิ่งตั้งแต่ปี 2532 โดยให้บริการแก่กลุ่มลูกค้าที่เป็นนิติบุคคล ในปี
2548
ผู้ประกอบการที่บริษัทย่อยให้บริการสินเชื่อลีสซิ่งส่วนใหญ่ตั้งอยู่ในแถบจังหวัดกรุงเทพมหานครและปริมณฑล
ซึ่งคิดเป็นสัดส่วนประมาณร้อยละ 83.40 ของยอดสินเชื่อลีสซิ่งทั้งหมด และอยู่ในจังหวัดอื่นๆ
ทั่วประเทศคิดเป็นสัดส่วนประมาณร้อยละ 16.60 ของยอดสินเชื่อลีสซิ่งทั้งหมด
ทรัพย์สินที่ให้เช่าตามสัญญาลีสซิ่ง คือ ทรัพย์สินถาวรที่มีค่าเสื่อมราคา ได้แก่ เครื่องจักรอุตสาหกรรม
เครื่องมือทางวิศวกรรม อุปกรณ์ประกอบการขนส่ง และยานพาหนะ เป็นต้น
ทั้งที่เป็นการจัดซื้อจากภายในประเทศและนำเข้าจากต่างประเทศ
เครื่องจักรที่บริษัทย่อยให้สินเชื่อลีสซิ่งมีทั้งที่เป็นเครื่องจักรใหม่และเครื่องจักรใช้แล้ว ทั้งนี้
บริษัทย่อยเน้นการให้บริการสินเชื่อลีสซิ่งเฉพาะกับเครื่องจักรที่ไม่มีการเปลี่ยนแปลงทางเทคโนโลยีอย่างรวดเร็ว
มีความคงทน มีอายุการใช้งานนาน และมีสภาพคล่องสูง
บริษัทย่อยเน้นการให้สินเชื่อลีสซิ่งประเภทเครื่องจักรเป็นหลัก
สัดส่วนการให้เช่าทรัพย์สินประเภทเครื่องจักรต่อยานพาหนะ เท่ากับ 85.98 ต่อ 14.02 ในปี
2547 และ 76.06 ต่อ 22.94 ในปี 2548 ปัจจุบัน
บริษัทย่อยเป็นสมาชิกของสมาคมลีสซิ่งแห่งประเทศไทย
ซึ่งจะช่วยให้บริษัทย่อยได้ประโยชน์จากการแลกเปลี่ยนข้อมูลและข่าวสารระหว่างสมาชิกของสมาคม

สินเชื่อลีสซิ่งที่บริษัทย่อยให้บริการนั้นมีทั้งสัญญาเช่าการเงินและสัญญาเช่าดำเนินงาน
บริษัทย่อยเน้นการให้สินเชื่อลีสซิ่งประเภทสัญญาเช่าการเงินคิดเป็นร้อยละ 99
ของยอดสินเชื่อลีสซิ่งทั้งหมด ส่วนสัญญาเช่าดำเนินงานมีสัดส่วนการเช่าเพียงร้อยละ 1
ของยอดสินเชื่อลีสซิ่งทั้งหมด
เนื่องจากเมื่อสิ้นสุดสัญญาเช่าดำเนินงานผู้ให้เช่าจะให้สิทธิผู้เช่าสามารถซื้อทรัพย์สินนั้นหรือไม่ก็ได้
ดังนั้น การให้สินเชื่อทรัพย์สินประเภทนี้จะจำกัดเฉพาะทรัพย์สินที่เป็นที่ต้องการโดยทั่วไป เช่น
รถยนต์ เป็นต้น
ซึ่งจะช่วยลดความเสี่ยงในแง่ที่ว่าบริษัทย่อยสามารถนำทรัพย์สินเหล่านั้นมาขายหรือให้สินเชื่อต่อได้
นอกจากนี้
บริษัทย่อยจะให้บริการสินเชื่อประเภทนี้เฉพาะกับลูกค้าที่บริษัทย่อยทราบประวัติการชำระเงินและมีฐานะทางการเงินดีเท่านั้น
โดยปกติบริษัทย่อยมีนโยบายการให้วงเงินสินเชื่อลีสซิ่งเฉลี่ยประมาณร้อยละ 70-80
ของมูลค่าทรัพย์สิน อายุเฉลี่ยของสัญญาลีสซิ่งประมาณ 36-48 เดือน
และส่วนใหญ่คิดอัตราดอกเบี้ยแบบคงที่อ้างอิงกับอัตราดอกเบี้ยของตลาด

1.  สินเชื่อแฟคตอริ่ง (Factoring)

เป็นการให้บริการสินเชื่อแก่ผู้ขายสินค้าและบริการ
โดยที่ผู้ให้บริการสินเชื่อแฟคตอริ่งจะรับโอนสิทธิเรียกร้องในการรับเงินจากลูกหนี้การค้าของผู้ขายสินค้าและบริการ
ผู้ให้บริการสินเชื่อแฟคตอริ่งจะชำระเงินค่าสินค้าและบริการทั้งจำนวนหรือบางส่วนตามที่ตกลงกันให้แก่ผู้ขายสินค้าล่วงหน้าก่อนที่จะครบกำหนดการชำระค่าสินค้าและบริการ
ผู้รับโอนสิทธิจะคิดดอกเบี้ยจากการจ่ายเงินล่วงหน้า
ค่าธรรมเนียมในการดำเนินการและการบริหารบัญชีลูกหนี้
ซึ่งรวมถึงการเรียกเก็บหนี้ตามบัญชีเมื่อครบกำหนดชำระ
และการจัดทำรายงานแสดงรายละเอียดลูกหนี้การค้า ทั้งนี้
ลูกหนี้การค้าจะได้รับแจ้งการโอนสิทธิเรียกร้องที่เกิดขึ้นและจะชำระหนี้โดยตรงให้แก่ผู้รับโอนสิทธิเมื่อถึงกำหนดชำระ

จากการที่ผู้ขายสินค้าและบริการ (ผู้ขอสินเชื่อ) ได้รับชำระเงินค่าสินค้าและบริการล่วงหน้า
(สินเชื่อเบิกเงินสดล่วงหน้า) ก่อนที่จะครบกำหนดชำระค่าสินค้าและบริการจากบริษัทย่อย
(ผู้ให้บริการสินเชื่อแฟคตอริ่ง) บริการสินเชื่อแฟคตอริ่งจึงเป็นประโยชน์แก่ผู้ขายสินค้าและบริการ
ไม่ว่าจะเป็นการช่วยเพิ่มสภาพคล่องทางการเงินให้แก่ธุรกิจ
การช่วยบริหารลูกหนี้การค้าและควบคุมระบบการติดตามหนี้แทนผู้ขายสินค้าและบริการ
ซึ่งจะช่วยแบ่งเบาภาระในการบริหารลูกหนี้การค้า
ทำให้ผู้ขายสินค้าและบริการมีเวลาในการวางแผนธุรกิจมากขึ้นได้

โดยทั่วไป
บริษัทย่อยจะกำหนดวงเงินสินเชื่อรวมเพื่อให้ผู้ขายสินค้าและบริการหมุนเวียนการใช้สินเชื่อภายในวงเงินที่กำหนด
หากผู้ขายสินค้าและบริการต้องการจะใช้สินเชื่อเบิกเงินสดล่วงหน้า
ผู้ขายสินค้าและบริการจะนำใบเรียกเก็บเงินมาให้บริษัทย่อยพิจารณาการให้สินเชื่อแฟคตอริ่งทุกครั้ง
ซึ่งสินเชื่อแฟคตอริ่งดังกล่าวสามารถหมุนเวียนได้ แต่สินเชื่อรวมจะจำกัดอยู่ภายในวงเงินที่กำหนด

บริษัทย่อยเริ่มให้บริการสินเชื่อแฟคตอริ่งตั้งแต่ปี 2542
ลูกค้าสินเชื่อแฟคตอริ่งของบริษัทย่อยส่วนใหญ่เป็นผู้ประกอบการขนาดกลางและขนาดย่อมและมีความต้องการเงินทุนหมุนเวียนระยะสั้น
โดยทั่วไปลูกหนี้การค้าที่ใช้ในการทำแฟคตอริ่ง
มักจะเป็นหนี้ที่เกิดจากการขายสินค้าและบริการซึ่งมีระยะเวลาการชำระเงินส่วนใหญ่ไม่เกิน 120
วัน บริษัทย่อยมีนโยบายให้ลูกค้าเบิกเงินสดล่วงหน้าได้ไม่เกินร้อยละ 80
ของมูลค่ารวมของใบเรียกเก็บเงิน และคิดอัตราดอกเบี้ยแบบ Effective Rate
โดยอิงกับอัตราดอกเบี้ยตลาด ทั้งนี้
การให้บริการสินเชื่อแฟคตอริ่งของบริษัทย่อยเป็นสินเชื่อแฟคตอริ่งประเภทมีสิทธิในการไล่เบี้ย
(with recourse) เกือบทั้งหมด ซึ่งลักษณะของการให้บริการแบ่งได้เป็น 2 รูปแบบใหญ่ๆ ได้แก่

-   สินเชื่อแฟคตอริ่งภายในประเทศ (Domestic Factoring)

เป็นการรับซื้อสิทธิเรียกร้องในการรับเงินจากลูกหนี้การค้าจากผู้ขายสินค้าและบริการที่มีคู่ค้า (ผู้ซื้อ)
อยู่ภายในประเทศ
กลุ่มลูกค้าส่วนใหญ่จะเป็นอุตสาหกรรมขนาดกลางและขนาดย่อมที่มีการจำหน่ายสินค้าอยู่ในประเทศ
โดยมูลหนี้เกิดจากการขายสินค้าและบริการตามการประกอบธุรกิจปกติ โดยมีเอกสาร เช่น
ใบส่งของ ใบแจ้งหนี้ ใบกำกับสินค้า เป็นต้น
นำมาประกอบการขอโอนสิทธิการรับเงินจากลูกหนี้การค้าดังกล่าว
เพื่อขอรับเงินสดไปใช้หมุนเวียนในการดำเนินธุรกิจก่อน
โดยที่บริษัทย่อยจะนำเอกสารดังกล่าวไปจัดเก็บเมื่อหนี้ถึงกำหนดชำระต่อไป
ที่ผ่านมาบริษัทย่อยเน้นการให้บริการสินเชื่อแฟคตอริ่งแก่ลูกหนี้ที่เป็นผู้ประกอบการในธุรกิจขนาดกลางและขนาดย่อมในอุตสาหกรรมต่างๆ
เช่น อุตสาหกรรมอิเล็กทรอนิกส์ อุตสาหกรรมยานยนต์ อุตสาหกรรมบรรจุภัณฑ์
อุตสาหกรรมเคมีภัณฑ์และพลาสติก เป็นต้น

-   สินเชื่อแฟคตอริ่งระหว่างประเทศ (International Factoring)

เป็นการรับซื้อสิทธิเรียกร้องในลูกหนี้การค้าจากผู้ขายสินค้าและบริการที่มีคู่ค้า (ผู้ซื้อ)
อยู่ในต่างประเทศทั่วโลก
สินเชื่อแฟคตอริ่งระหว่างประเทศช่วยส่งเสริมธุรกิจที่เกี่ยวข้องกับการนำเข้าสินค้าและการส่งออกสินค้าให้มีความคล่องตัวในการดำเนินงานมากขึ้น
และยังเป็นบริการที่ช่วยสร้างความเชื่อมั่นระหว่างผู้นำเข้าและผู้ส่งออกได้อีกด้วย
สินเชื่อแฟคตอริ่งระหว่างประเทศแบ่งออกเป็น 2 ประเภทหลัก คือ

1. สินเชื่อแฟคตอริ่งเพื่อการนำเข้า (Import Factoring)

บริษัทย่อยให้บริการค้ำประกันความสามารถในการชำระเงินของผู้ซื้อ (ผู้นำเข้า)
ต่อผู้ขายที่อยู่ต่างประเทศตามข้อตกลง
หากผู้นำเข้าไม่สามารถชำระเงินค่าสินค้าและบริการภายหลังจากครบกำหนดชำระ 90 วัน
ผู้ให้บริการสินเชื่อแฟคตอริ่งเพื่อการนำเข้า (บริษัทย่อย)
ในฐานะผู้ค้ำประกันต้องชำระเงินค่าสินค้าและบริการแทน โดยบริษัทย่อยจะทำการไล่เบี้ยจากผู้ซื้อ
(ผู้นำเข้า) หรือผู้ค้ำประกันของผู้ซื้อต่อไป ในกรณีที่ยังมีข้อโต้แย้งระหว่างผู้ซื้อและผู้ขาย
บริษัทย่อยไม่ต้องรับผิดชอบชำระเงินค่าสินค้าและบริการจนกว่าข้อโต้แย้งดังกล่าวจะหมดไป

2. สินเชื่อแฟคตอริ่งเพื่อการส่งออก (Export Factoring)

บริษัทย่อยเป็นตัวกลางในการติดต่อประสานงานกับผู้ให้บริการสินเชื่อแฟคตอริ่งเพื่อการนำเข้าของผู้นำเข้าที่อยู่ต่างประเทศซึ่งเป็นบริษัทคู่ค้าของผู้ส่งออก
พร้อมบริการตรวจสอบฐานะของผู้นำเข้าผ่านผู้ให้บริการสินเชื่อแฟคตอริ่งเพื่อการนำเข้า
และรับประกันหนี้ไม่สูญต่อผู้ส่งออก
หากผู้นำเข้าในต่างประเทศไม่สามารถชำระเงินค่าสินค้าและบริการภายหลังจากครบกำหนดชำระ
90 วัน
ผู้ให้บริการสินเชื่อแฟคตอริ่งเพื่อการนำเข้าของผู้นำเข้าที่อยู่ต่างประเทศจะชำระเงินค่าสินค้าและบริการให้บริษัทย่อยแทน
เพื่อนำไปชำระค่าสินค้าและบริการให้กับผู้ส่งออกต่อไป

บริษัทย่อยมีการแจ้งโอนสิทธิการรับเงินแก่ผู้ซื้อสินค้าและบริการ ซึ่งสามารถแบ่งได้เป็น

-   บริษัทย่อยแจ้งโอนสิทธิรับเงินโดยตรง คือ
    ผู้ซื้อสินค้าและบริการลงนามรับทราบการโอนสิทธิรับเงินและชำระเงินค่าสินค้าและบริการให้บริษัทย่อยโดยตรง
    การแจ้งโอนสิทธิประเภทนี้คิดเป็นร้อยละ 6.50
    ของยอดลูกหนี้จากการซื้อสิทธิเรียกร้องคงเหลือ ณ สิ้นปี 2547 และร้อยละ 6.07
    ของยอดลูกหนี้จากการซื้อสิทธิเรียกร้องคงเหลือ ณ สิ้นปี 2548

-   บริษัทย่อยแจ้งโอนสิทธิรับเงินโดยอ้อม คือ
    บริษัทย่อยแจ้งโอนสิทธิรับเงินค่าสินค้าและบริการให้แก่ผู้ซื้อสินค้าและบริการทราบโดยการจัดส่งหนังสือแจ้งโอนสิทธิเรียกร้องเป็นจดหมายลงทะเบียน
    พร้อมแนบใบตอบรับทางไปรษณีย์
    โดยบริษัทย่อยจะถือว่าผู้ซื้อสินค้าและบริการรับทราบการโอนสิทธิเมื่อบริษัทย่อยได้รับคืนใบตอบรับทางไปรษณีย์ที่มีผู้ลงนามแล้ว
    การแจ้งโอนสิทธิประเภทนี้คิดเป็นร้อยละ 93.50
    ของยอดลูกหนี้จากการซื้อสิทธิเรียกร้องคงเหลือ ณ สิ้นปี 2547 และร้อยละ 93.93
    ของยอดลูกหนี้จากการซื้อสิทธิเรียกร้องคงเหลือ ณ สิ้นปี 2548

ณ 31 ธันวาคม 2548 บริษัทย่อยให้บริการสินเชื่อแฟคตอริ่งภายในประเทศเป็นหลัก คิดเป็นร้อยละ
96.60 ของสินเชื่อแฟคตอริ่งทั้งหมด
ขณะที่สัดส่วนการให้บริการสินเชื่อแฟคตอริ่งระหว่างประเทศมีสัดส่วนเพียงร้อยละ 3.40
ของสินเชื่อแฟคตอริ่งทั้งหมด เนื่องจากเป็นบริการที่บริษัทย่อยเพิ่งเปิดให้บริการ
โดยสินเชื่อแฟคตอริ่งเพื่อนำเข้าเริ่มให้บริการครั้งแรกตั้งแต่กลางปี 2546
สำหรับบริการสินเชื่อแฟคตอริ่งเพื่อการส่งออกเริ่มเปิดให้บริการตั้งแต่กลางปี 2547 เป็นต้นไป

บริษัทย่อยเป็นสมาชิกของสมาคมไทยผู้ประกอบธุรกิจแฟคตอริ่ง (Thai Factors Association
หรือ TFA) ซึ่งประกอบด้วยสมาชิก 11 บริษัท (ณ 31 ธันวาคม 2548)
ซึ่งจะช่วยให้บริษัทย่อยได้ประโยชน์จากการแลกเปลี่ยนข้อมูล ข่าวสารระหว่างสมาคมของสมาคม
นอกจากนี้ บริษัทย่อยได้รับการสนับสนุนจากกลุ่มไชลีส
ซึ่งมีประสบการณ์ด้านการให้บริการแฟคตอริ่งระหว่างประเทศมานานในสาธารณรัฐไต้หวันช่วยแนะนำลูกค้าให้มาใช้บริการ
และบริษัทย่อยยังเป็นสมาชิกของสมาคมแฟคตอริ่งระหว่างประเทศ (Factors Chain
International หรือ FCI) ซึ่งมีสมาชิกกว่า 204 รายใน 58 ประเทศทั่วโลก โดยสมาคม FCI
จัดตั้งขึ้นโดยความร่วมมือกันระหว่างบริษัทผู้ให้บริการแฟคตอริ่งทั่วโลกที่เป็นประเทศสมาชิก
เพื่อสนับสนุนการทำแฟคตอริ่งระหว่างประเทศและการให้บริการทางการเงินที่เกี่ยวข้องให้เป็นระบบมาตรฐานเดียวกัน
จากการที่บริษัทย่อยเป็นสมาชิกของสมาคม FCI
ช่วยให้บริษัทย่อยได้ประโยชน์ในเรื่องการให้บริการแฟคตอริ่งซึ่งสามารถให้บริการครอบคลุมทั้งภายในและระหว่างประเทศมากขึ้น
การสร้างความแตกต่างในผลิตภัณฑ์ทางการเงิน
การแลกเปลี่ยนข้อมูลและการติดต่อประสานงานระหว่างบริษัทผู้ให้บริการแฟคตอริ่งทั่วโลก
และการถ่ายทอดเทคโนโลยีสารสนเทศระหว่างประเทศในกลุ่มสมาชิก

1.  สินเชื่อเช่าซื้อ (Hire Purchase)

บริษัทย่อยเน้นให้บริการสินเชื่อเช่าซื้อกับลูกค้าประเภทนิติบุคคลเป็นหลัก คิดเป็นร้อยละ 84.81
ของยอดการให้สินเชื่อเช่าซื้อในปี 2547 และร้อยละ 96.02 ของยอดการให้สินเชื่อเช่าซื้อในปี
2548 และลูกค้าบุคคลธรรมดา คิดเป็นร้อยละ 15.19 ของยอดการให้สินเชื่อเช่าซื้อในปี 2547
และร้อยละ 3.98 ของยอดการให้สินเชื่อเช่าซื้อในปี 2548 โดยทรัพย์สินที่ให้เช่าซื้อ ได้แก่
เครื่องจักรที่ใช้ในอุตสาหกรรมต่างๆ เช่น อุตสาหกรรมยานยนต์และชิ้นส่วนรถยนต์
อุตสาหกรรมอิเล็กทรอนิกส์ อุตสาหกรรมสื่อและสิ่งพิมพ์ อุตสาหกรรมเคมีภัณฑ์และพลาสติก เป็นต้น
และยานพาหนะประเภทต่างๆ ได้แก่ รถยนต์นั่งส่วนบุคคล รถกระบะ รถตู้ และรถบรรทุก เป็นต้น
ในปี 2548 บริษัทย่อยมีการให้เช่าซื้อทรัพย์สินประเภทเครื่องจักรเป็นส่วนใหญ่ คิดเป็นร้อยละ
89.05 และรถยนต์ คิดเป็นร้อยละ 10.95
โดยปกติบริษัทย่อยมีนโยบายการให้วงเงินสินเชื่อเช่าซื้อเฉลี่ยประมาณร้อยละ 70-80
ของมูลค่าทรัพย์สิน อายุเฉลี่ยของสัญญาเช่าซื้อประมาณ 18-24 เดือน
และคิดอัตราดอกเบี้ยแบบคงที่อ้างอิงกับอัตราดอกเบี้ยของตลาด

ตารางแสดงยอดลูกหนี้คงเหลือทั้งหมดของบริษัทและบริษัทย่อย

(หน่วย : ล้านบาท)

  ---------------------------------- ------------- ----------- ----------- ------------
                                     ดำเนินการโดย   31 ธันวาคม   31 ธันวาคม   31 ธันวาคม
                                                   2546        2547        2548

  ลูกหนี้ตามสัญญาเช่าซื้อ                                 3,663.99    4,911.45    6,698.40

  - ลูกหนี้ตามสัญญาเช่าซื้อของบริษัท          บริษัท          3,502.27    4,679.79    6,107.66

  - ลูกหนี้ตามสัญญาเช่าซื้อของบริษัทย่อย       บริษัทย่อย       161.72      231.66      590.74

  ลูกหนี้ตามสัญญาเช่าการเงิน               บริษัทย่อย       527.46      693.80      635.98

  ลูกหนี้จากการซื้อสิทธิเรียกร้อง             บริษัทย่อย       191.78      310.58      414.18

  ลูกหนี้ตามสัญญาสินเชื่อส่วนบุคคล            บริษัท          15.05       11.26       3.66

  ลูกหนี้ตามสัญญาสินเชื่อแก่ผู้จัดจำหน่ายรถยนต์   บริษัท          3.73        7.43        4.06

  รวม                                              4,402.01    5,934.52    7,756.28
  ---------------------------------- ------------- ----------- ----------- ------------

หมายเหตุ : ยอดลูกหนี้คงเหลือตามสัญญาหลังหักดอกเบี้ยที่ไม่ยังถือเป็นรายได้
ก่อนหักค่าเผื่อหนี้สงสัยจะสูญ

ที่มา : งบการเงินรวมของบริษัท กรุงเทพแกรนด์แปซิฟิคลีส จำกัด (มหาชน)
ตรวจสอบโดยผู้สอบบัญชี สำหรับปี 2546 งบการเงินรวมของบริษัท เอเซียเสริมกิจ ลีสซิ่ง จำกัด
(มหาชน) ตรวจสอบโดยผู้สอบบัญชี สำหรับปี 2547 และปี 2548

2.  การตลาดและภาวะการแข่งขัน

    1.  การตลาด

        1.  กลยุทธ์การแข่งขัน

บริษัทและบริษัทย่อยมีการกำหนดกลยุทธ์ในการแข่งขันทางธุรกิจ
เพื่อตอบสนองความต้องการของลูกค้า และนำไปสู่การเพิ่มรายได้ ดังรายละเอียดต่อไปนี้

1)  การให้บริการลูกค้าที่รวดเร็วและมีประสิทธิภาพ

บริษัทและบริษัทย่อยเน้นให้ความสำคัญในเรื่องการให้บริการที่สะดวก รวดเร็ว มีประสิทธิภาพ
และสร้างความประทับใจให้แก่ลูกค้า
โดยบริษัทจัดให้มีเจ้าหน้าที่ที่มีความชำนาญและมีประสบการณ์ประจำตามสถานที่จำหน่ายรถยนต์ที่เป็นกลุ่มเป้าหมายของบริษัททั้งกรุงเทพมหานคร
ปริมณฑล และต่างจังหวัด เพื่อให้ข้อมูลและคำแนะนำเกี่ยวกับการให้บริการของบริษัท
และให้ความช่วยเหลือแก่ลูกค้าทุกราย
เจ้าหน้าที่สินเชื่อการตลาดจะเร่งดำเนินการรวบรวมข้อมูลเพื่อใช้ในการวิเคราะห์สินเชื่อประกอบคำขออนุมัติสินเชื่อ
รวมทั้งแจ้งผลการอนุมัติให้ลูกค้าทราบโดยเร็วที่สุด นอกจากนี้
บริษัทและบริษัทย่อยมีนโยบายในการติดต่อลูกค้าทุกรายเป็นระยะๆ
ทั้งการโทรศัพท์สอบถามและการออกไปพบลูกค้าเพื่อสอบถามถึงสภาพความเป็นไปในปัจจุบัน
การให้บริการโดยเจ้าหน้าที่ที่มีความชำนาญในพื้นที่ที่ครอบคลุมจะช่วยให้การบริการลูกค้า
การตรวจสอบข้อมูล การอนุมัติสินเชื่อ และการเร่งรัดหนี้สินเป็นไปอย่างรวดเร็วและมีประสิทธิภาพ
บริษัทและบริษัทย่อยยังให้ความสำคัญในการชำระค่าสินค้าแก่ผู้จำหน่าย ไม่ว่าจะเป็นรถยนต์
หรือเครื่องจักร ด้วยความรวดเร็วและตรงต่อเวลา ในขณะเดียวกัน
บริษัทเน้นการให้บริการหลังการขายโดยได้เพิ่มช่องทางการชำระเงินให้แก่ลูกค้าโดยการให้ลูกค้าสามารถชำระค่างวดผ่านธนาคารพาณิชย์
ผ่าน Counter Service และผ่านที่ทำการไปรษณีย์ ด้วยวิธี Pay at Post
ซึ่งกระจายอย่างทั่วถึงทุกภูมิภาค
นอกเหนือจากการชำระค่างวดที่สำนักงานใหญ่และสำนักงานสาขาของบริษัท

2) การเพิ่มความหลากหลายของผลิตภัณฑ์และบริการ

บริษัทและบริษัทย่อยมีนโยบายในการเพิ่มความหลากหลายของผลิตภัณฑ์และบริการ
ทั้งที่เป็นการเพิ่มประเภทของรถยนต์และเครื่องจักรในการให้บริการสินเชื่อให้มีความหลากหลายขึ้นและการขยายบริการประเภทอื่นๆ
เพื่อให้บริการด้านการเงินแก่ลูกค้าอย่างครบวงจร เช่น การให้บริการสินเชื่อส่วนบุคคล
สินเชื่อแก่ผู้จัดจำหน่ายรถยนต์ การให้บริการรับจดทะเบียนรถยนต์ บริการต่อภาษี
และการอำนวยความสะดวกในการทำประกันภัย เป็นต้น รวมถึงการพัฒนาบริการทางการเงินใหม่ๆ
เพื่อตอบสนองความต้องการของลูกค้า เช่น การให้บริการสินเชื่อแฟคตอริ่งระหว่างประเทศ เป็นต้น

3) การขยายพื้นที่การให้บริการให้ครอบคลุมกลุ่มลูกค้าให้มากขึ้น

บริษัทมีนโยบายที่จะขยายขนาดกลุ่มลูกค้าให้กว้างขึ้น
โดยเฉพาะอย่างยิ่งการขยายกลุ่มลูกค้าในพื้นที่ต่างจังหวัด
ซึ่งจัดเป็นกลุ่มลูกค้าที่มีศักยภาพในการเติบโตค่อนข้างสูง ปัจจุบัน บริษัทมีสาขา 3 แห่ง
ตั้งอยู่ที่จังหวัดระยอง จังหวัดสมุทรสาคร และจังหวัดพิษณุโลก ทั้งนี้
บริษัทมีนโยบายในการขยายสาขาอย่างต่อเนื่องอย่างน้อยปีละ 1 แห่ง
เพื่อสามารถเข้าถึงกลุ่มลูกค้าเป้าหมายในแต่ละพื้นที่ได้อย่างทั่วถึง

  4) มีระบบการควบคุมสินเชื่อที่มีประสิทธิภาพ

บริษัทและบริษัทย่อยมีระบบการควบคุมสินเชื่อที่รัดกุมและมีประสิทธิภาพ
โดยเริ่มตั้งแต่การตรวจสอบข้อมูลเบื้องต้นจากฐานข้อมูลลูกค้าของบริษัทและบริษัทย่อย
ซึ่งบริษัทและบริษัทย่อยมีการพัฒนาระบบการจัดเก็บข้อมูลของลูกค้ามาอย่างต่อเนื่องและข้อมูลจากบริษัท
ข้อมูลเครดิตแห่งชาติ จำกัด (National Credit Bureau Company Limited)
ทั้งก่อนการพิจารณาการให้สินเชื่อและเมื่อเป็นลูกค้าแล้ว
บริษัทและบริษัทย่อยยังได้ควบคุมและติดตามการชำระเงินของลูกค้าอย่างรัดกุม
โดยจัดกลุ่มพนักงานในการทำงานตามประเภทของลูกค้า
ซึ่งพิจารณาจากสถานภาพการชำระและการค้างชำระ เพื่อติดตามทวงถามทันทีที่ลูกหนี้มีการค้างชำระ
นอกจากนี้
บริษัทและบริษัทย่อยมีเจ้าหน้าที่ติดตามที่มีความชำนาญในการเจรจาประนีประนอมและมีทักษะในการจัดการที่จะรักษาความสัมพันธ์ที่ดีกับลูกค้าเพื่อให้การติดตามเป็นไปอย่างมีประสิทธิภาพ

  5) การสร้างความสัมพันธ์ที่ดีกับลูกค้า ผู้จัดจำหน่ายสินค้า และสถาบันการเงิน

บริษัทและบริษัทย่อยมีนโยบายในการสร้างความสัมพันธ์อันดีและประสานผลประโยชน์กับลูกค้า
ผู้จัดจำหน่ายสินค้า และสถาบันการเงิน สำหรับลูกค้า บริษัทและบริษัทย่อยมีการติดต่อทางโทรศัพท์
แจ้งกิจกรรมหรือบริการใหม่ทางไปรษณีย์ หรือออกไปพบลูกค้าอย่างสม่ำเสมอ
รวมทั้งเสนอการให้บริการสินเชื่อพิเศษแก่ลูกค้าชั้นดีที่มีประวัติการผ่อนชำระตรงตามเงื่อนไขที่กำหนดไว้
เช่น การให้บริการสินเชื่อส่วนบุคคล เป็นต้น นอกจากนี้
บริษัทยังมีนโยบายในการช่วยเหลือและให้คำแนะนำเพื่อแก้ไขปัญหาด้านการเงินให้แก่ลูกค้า
ซึ่งจากการดำเนินงานของบริษัทที่ผ่านมาบริษัทได้รับเลือกจากคณะกรรมการคุ้มครองผู้บริโภคเมื่อวันที่
26 กันยายน 2545
ให้เป็นผู้ประกอบธุรกิจที่รักษาสิทธิผู้บริโภคด้านการใช้สัญญาที่เป็นธรรมต่อผู้บริโภค

บริษัทมีนโยบายในการสร้างความสัมพันธ์อันดีกับผู้จัดจำหน่ายรถยนต์ทั้งรถยนต์ใหม่และรถยนต์ใช้แล้ว
เนื่องจากบริษัทมีการทำธุรกิจกับผู้จัดจำหน่ายรถยนต์มายาวนาน
จึงก่อให้เกิดความสัมพันธ์ที่ดีและความเชื่อถือซึ่งกันและกัน
โดยบริษัทเน้นทำธุรกิจกับผู้จัดจำหน่ายรถยนต์ที่จำหน่ายรถยนต์ที่มีคุณภาพดี มีการให้บริการที่ดี
มีความรู้และประสบการณ์ในด้านการขายรถยนต์
เพื่อจะช่วยลดความเสี่ยงในด้านคุณภาพของรถยนต์ที่เป็นหลักประกัน
นอกจากนี้บริษัทยังมีการให้ความช่วยเหลือต่างๆ เช่น การให้บริการสินเชื่อแก่ผู้จัดจำหน่ายรถยนต์
เพื่อช่วยเหลือด้านการเงินแก่ผู้จัดจำหน่ายรถยนต์ เป็นต้น
ในขณะเดียวกันบริษัทยังมุ่งสร้างความสัมพันธ์ที่ดีกับสถาบันการเงินต่างๆ
เพื่อเพิ่มช่องทางในการจัดหาแหล่งเงินทุนและเพื่อบริหารต้นทุนทางการเงินให้สอดคล้องกับสภาวะการแข่งขันและความผันผวนของอัตราดอกเบี้ย

6) การมีเจ้าหน้าที่ที่มีประสบการณ์และมีทักษะการให้บริการในธุรกิจเช่าซื้ออันยาวนาน

เจ้าหน้าที่ของบริษัทโดยเฉพาะเจ้าหน้าที่สินเชื่อการตลาดเป็นผู้ที่มีความรู้ มีความเชี่ยวชาญ
และมีประสบการณ์เฉลี่ยประมาณ 16 ปี ทำให้มีความเข้าใจในลักษณะธุรกิจเช่าซื้อเป็นอย่างดี
ประกอบกับทักษะในการเจรจาต่อรองและ0ดูแลลูกค้าได้อย่างมีประสิทธิภาพ
ทำให้ลูกค้าเกิดความมั่นใจในคุณภาพและเกิดความประทับใจในบริการ นอกจากนี้
บริษัทยึดหลักการดำเนินธุรกิจอย่างถูกต้องตามกฎหมายด้วยความซื่อสัตย์ สุจริต และมีจริยธรรม
การให้บริการสินเชื่อเช่าซื้อโดยเฉพาะอย่างยิ่งการให้สินเชื่อเช่าซื้อรถยนต์ใช้แล้วมีความจำเป็นอย่างมากที่จะต้องอาศัยประสบการณ์และความซื่อสัตย์ของพนักงานในการตรวจดูสภาพรถยนต์และประเมินราคารถยนต์ให้ใกล้เคียงกับความเป็นจริงมากที่สุด
เพื่อช่วยให้บริษัทเกิดความเสียหายน้อยที่สุด

7)  การฝึกอบรมบุคลากรอย่างสม่ำเสมอ

บริษัทและบริษัทย่อยให้ความสำคัญกับการฝึกอบรมและพัฒนาความรู้ให้แก่พนักงาน
โดยบริษัทและบริษัทย่อยจัดให้มีการฝึกอบรมพนักงานอย่างสม่ำเสมอเพื่อเสริมสร้างความรู้
ทักษะในการทำงาน
และการทำงานร่วมกันเป็นทีมเพื่อให้สอดคล้องกับสภาพการแข่งขันที่เปลี่ยนแปลงไป
ซึ่งจะช่วยเพิ่มประสิทธิภาพการทำงานให้เป็นมาตรฐานเดียวกันและเป็นไปตามที่บริษัทกำหนด
การฝึกอบรมบุคลากรอย่างสม่ำเสมอจะมีส่วนช่วยทำให้พนักงานสามารถให้บริการลูกค้าได้อย่างรวดเร็วและมีประสิทธิภาพ
ซึ่งจะนำไปสู่การลดความเสี่ยงในเรื่องการให้สินเชื่อของบริษัทและบริษัทย่อยในที่สุด

8)  การจัดทำระบบสารสนเทศเพื่อช่วยในการดำเนินงาน

บริษัทและบริษัทย่อยได้ร่วมกันจัดทำระบบฐานข้อมูลของลูกค้าที่เคยใช้บริการ
โดยเก็บรวบรวมข้อมูลลูกค้าไว้ตั้งแต่บริษัทและบริษัทย่อยเริ่มดำเนินธุรกิจ
ซึ่งรวมถึงประวัติการชำระเงินค่างวด ข้อมูลด้านภาระผูกพันของลูกค้า ข้อมูลด้านสินเชื่อ
และข้อมูลเกี่ยวกับการโจรกรรมและทุจริต เพื่อนำมาประกอบการวิเคราะห์การให้สินเชื่อ
การวางแผนการตลาด
การวางแผนการรักษาฐานลูกค้าเก่าและการขยายฐานลูกค้าใหม่ได้อย่างมีประสิทธิภาพ
บริษัทและบริษัทย่อยได้ร่วมกันพัฒนาระบบสารสนเทศเพื่อการจัดการ (Management Information
System) ซึ่งเป็นระบบสารสนเทศเพื่อใช้ในการปฏิบัติงานเกี่ยวกับข้อมูลข่าวสารด้านการตลาด
การปฏิบัติการสินเชื่อ การควบคุมสินเชื่อ การเงินและบัญชี และการบริหารทรัพยากรมนุษย์ ปัจจุบัน
บริษัทและบริษัทย่อยอยู่ระหว่างการพัฒนาระบบสารสนเทศดังกล่าว
ซึ่งคาดว่าจะเริ่มใช้งานได้ในไตรมาส 3 ปี 2549
(รายละเอียดโครงการพัฒนาระบบสารสนเทศดังกล่าว แสดงในข้อ 6 โครงการในอนาคต)

1.  นโยบายราคา

บริษัทและบริษัทย่อยไม่มีนโยบายในการแข่งขันโดยการตัดราคา
แต่บริษัทและบริษัทย่อยมีนโยบายในการกำหนดอัตราดอกเบี้ยที่เหมาะสมกับลูกค้าแต่ละราย
โดยพิจารณาปัจจัยต่างๆ ดังนี้

1)  ต้นทุนดอกเบี้ยเงินกู้ของบริษัทและบริษัทย่อยในปัจจุบัน
    รวมทั้งแนวโน้มที่อาจส่งผลกระทบต่อต้นทุนในอนาคต เช่น สภาพเศรษฐกิจของประเทศ
    อัตราเงินเฟ้อ การเปลี่ยนแปลงอัตราดอกเบี้ยของตลาด
    มาตรการของภาครัฐบาลที่อาจส่งผลกระทบต่อการดำเนินธุรกิจ เป็นต้น

2)  ต้นทุนการดำเนินงานของบริษัทและบริษัทย่อย

3)  คุณสมบัติของลูกค้าและผู้ค้ำประกันแต่ละราย
    เพื่อพิจารณาถึงความเสี่ยงที่อาจเกิดขึ้นระหว่างการผ่อนชำระเงินค่างวด

4)  คุณสมบัติของสินค้า ได้แก่ ประเภทและยี่ห้อของสินค้า ราคาตลาด สภาพและอายุการใช้งาน
    ตลอดจนสภาพคล่องของสินค้านั้น

บริษัทและบริษัทย่อยจะนำปัจจัยต่างๆ ข้างต้นมาประกอบการกำหนดอัตราดอกเบี้ย
โดยจะอิงกับอัตราดอกเบี้ยในตลาดและอัตราดอกเบี้ยของคู่แข่งขัน เพื่อหาอัตราดอกเบี้ย
จำนวนเงินดาวน์ จำนวนเงินค่างวด และระยะเวลาในการผ่อนชำระที่เหมาะสมของลูกค้าแต่ละราย

1.  กลุ่มลูกค้าเป้าหมาย

กลุ่มลูกค้าเป้าหมายของบริษัทและบริษัทย่อยจะแตกต่างกันไปตามประเภทของธุรกิจ
ซึ่งสามารถสรุปได้ดังนี้

ธุรกิจเช่าซื้อ

กลุ่มลูกค้าเป้าหมายสำหรับการให้บริการเช่าซื้อรถยนต์และเครื่องจักร
ทั้งที่เป็นบุคคลธรรมดาและนิติบุคคล
โดยบริษัทจะเน้นให้บริการแก่ลูกค้าประเภทบุคคลธรรมดาที่มีฐานะทางการเงินมั่นคง
มีที่อยู่เป็นหลักแหล่งที่แน่นอน มีอาชีพการงานที่มั่นคง มีความสามารถในการผ่อนชำระคืนหนี้ได้
และไม่มีประวัติเสียทางด้านการเงิน โดยพิจารณาจากระบบฐานข้อมูลของบริษัทและบริษัท
ข้อมูลเครดิตแห่งชาติ จำกัด (National Credit Bureau Co., Ltd.)
สำหรับบริษัทย่อยจะเน้นการให้บริการสินเชื่อเช่าซื้อแก่ลูกค้าประเภทนิติบุคคลที่มีฐานะทางการเงินที่มั่นคง
มีผลการดำเนินงานที่ดี และมีความสามารถในการผ่อนชำระคืนหนี้ได้ นอกจากนี้
บริษัทและบริษัทย่อยเน้นการให้บริการที่ดีแก่ลูกค้าทั้งก่อนและหลังการขาย
ไม่ว่าจะเป็นการให้คำปรึกษา ให้ความสะดวกในการต่อทะเบียนและทำประกันภัยสินค้า
รวมทั้งพยายามสร้างความสัมพันธ์อันดีกับกลุ่มผู้จัดจำหน่ายสินค้า
โดยเฉพาะอย่างยิ่งผู้จัดจำหน่ายสินค้าที่เชื่อถือได้

ในปี 2547 ปี 2548 ยอดการให้สินเชื่อเช่าซื้อของบริษัทแบ่งตามภาคต่างๆ ได้ดังนี้

  --------------------------------- -------------------- ---------------------
  ภาค / เขต                         ปี 2547               ปี 2548

                                    สัดส่วน (ร้อยละ)        สัดส่วน (ร้อยละ)

  เขตกรุงเทพมหานครและปริมณฑล          54.17                60.19

  ภาคกลาง                           25.35                20.23
  (ยกเว้นเขตกรุงเทพมหานครและปริมณฑล)                        

  ภาคตะวันออก                        16.29                16.06

  ภาคตะวันตก                         2.49                 1.86

  ภาคตะวันออกเฉียงเหนือ                0.54                 0.66

  ภาคใต้                             0.71                 0.64

  ภาคเหนือ                           0.45                 0.36

  รวม                               100.00               100.00
  --------------------------------- -------------------- ---------------------

หมายเหตุ : คำนวณจากร้อยละของยอดการให้สินเชื่อเช่าซื้อของบริษัท

บริษัทมีกลุ่มลูกค้าที่ตั้งอยู่ในเขตกรุงเทพมหานครและปริมณฑลเป็นส่วนใหญ่ คิดเป็นร้อยละ 54.17
ของยอดการให้สินเชื่อเช่าซื้อทั้งหมดของบริษัทในปี 2547 และร้อยละ 60.19
ของยอดการให้สินเชื่อเช่าซื้อทั้งหมดของบริษัทในปี 2548
รองลงมาเป็นกลุ่มลูกค้าที่ตั้งอยู่ในภาคกลาง มีสัดส่วนร้อยละ 25.35
ของยอดการให้สินเชื่อเช่าซื้อทั้งหมดของบริษัทในปี 2547 และร้อยละ 20.23
ของยอดการให้สินเชื่อเช่าซื้อทั้งหมดของบริษัทในปี 2548 และภาคตะวันออก สัดส่วนร้อยละ 16.29
ของยอดการให้สินเชื่อเช่าซื้อทั้งหมดของบริษัทในปี 2547 และร้อยละ 16.06
ของยอดการให้สินเชื่อเช่าซื้อทั้งหมดของบริษัทในปี 2548
การที่ลูกค้าของบริษัทเริ่มกระจายตามจังหวัดต่างๆ
โดยเฉพาะอย่างยิ่งในเขตกรุงเทพมหานครและปริมณฑล ภาคกลาง และภาคตะวันออก
0ส่วนหนึ่งเป็นเพราะบริษัทมีสาขาในจังหวัดระยอง และจังหวัดสมุทรสาคร
สำหรับจังหวัดพิษณุโลกเริ่มเปิดดำเนินงานในเดือนเมษายน 2547
จำนวนลูกค้าในภาคเหนือจึงยังมีไม่มากนัก
การมีเจ้าหน้าที่ประจำการคอยให้คำแนะนำสินค้าและบริการแก่ลูกค้า
ช่วยทำให้สามารถเข้าถึงกลุ่มลูกค้าในจังหวัดนั้นๆ และในจังหวัดใกล้เคียงได้ง่ายขึ้น
เพื่อเป็นการขยายกลุ่มลูกค้าให้กว้างขึ้น
บริษัทมีนโยบายในการขยายสาขาหรือสำนักบริการเพิ่มเติมอีกอย่างน้อยปีละ 1 สาขา
โดยเน้นพื้นที่ที่มีศักยภาพทางการตลาดและมีความเหมาะสมกับนโยบายด้านการตลาดของบริษัท
เพื่อเพิ่มโอกาสในการเข้าถึงกลุ่มลูกค้าให้มากขึ้น

สำหรับกลุ่มลูกค้าของบริษัทย่อย
ส่วนใหญ่เป็นผู้ประกอบการที่ตั้งอยู่ในเขตกรุงเทพมหานครและปริมณฑล โดยในปี 2548
คิดเป็นสัดส่วนประมาณร้อยละ 76.31 ของยอดการให้สินเชื่อเช่าซื้อทั้งหมดของบริษัทย่อย
และในจังหวัดอื่นๆ ทั่วประเทศ คิดเป็นสัดส่วนร้อยละ 23.69
ของยอดการให้สินเชื่อเช่าซื้อทั้งหมดของบริษัทย่อย อย่างไรก็ตาม
บริษัทย่อยมีนโยบายในการขยายการให้บริการไปยังกลุ่มลูกค้าในภูมิภาคต่างๆ เพิ่มขึ้นในอนาคต

ในปี 2547 และปี 2548 บริษัทย่อยมียอดการให้สินเชื่อเช่าซื้อ
ซึ่งสามารถแบ่งตามอุตสาหกรรมต่างๆ ได้ดังนี้

  ------------------------------ -------------------- --------------------
  ประเภทของอุตสาหกรรม             ปี 2547               ปี 2548

                                 สัดส่วน (ร้อยละ)        สัดส่วน (ร้อยละ)

  อุตสาหกรรมเครื่องมือและเครื่องจักร    11.42                15.20

  อุตสาหกรรมการพิมพ์และสิ่งพิมพ์        11.21                13.24

  อุตสาหกรรมยานยนต์                20.99                14.00

  อุตสาหกรรมเคมีภัณฑ์และพลาสติก       3.06                 7.41

  อุตสาหกรรมบริการ                 6.98                 11.94

  อุตสาหกรรมอิเล็กทรอนิกส์            20.06                10.81

  อื่นๆ                            26.28                27.40

  รวม                            100.00               100.00
  ------------------------------ -------------------- --------------------

หมายเหตุ : คำนวณจากร้อยละของยอดการให้สินเชื่อเช่าซื้อของบริษัทย่อย

บริษัทย่อยให้สินเชื่อแก่ลูกค้าส่วนใหญ่ในอุตสาหกรรมเครื่องมือและเครื่องจักร
อุตสาหกรรมการพิมพ์และสิ่งพิมพ์ อุตสาหกรรมยานยนต์ และอุตสาหกรรมอิเล็กทรอนิกส์ ทั้งนี้
บริษัทย่อยมีนโยบายในการขยายการให้บริการแก่กลุ่มลูกค้าที่มีศักยภาพในการดำเนินงาน
รวมทั้งการขยายการให้บริการไปยังกลุ่มลูกค้าในอุตสาหกรรมอื่นๆ ที่มีโอกาสในการเติบโตมากขึ้น

ธุรกิจลีสซิ่ง

กลุ่มลูกค้าเป้าหมายสำหรับธุรกิจสินเชื่อลีสซิ่ง ได้แก่
นิติบุคคลที่ต้องการเช่าทรัพย์สินเพื่อใช้ประโยชน์ในการประกอบธุรกิจ
โดยเน้นเฉพาะกลุ่มบริษัทที่อยู่ในอุตสาหกรรมที่มีโอกาสในการเติบโตทางธุรกิจอย่างต่อเนื่อง
โดยบริษัทผู้ขอสินเชื่อลีสซิ่งจะต้องเป็นบริษัทที่มีผลประกอบการดี มีฐานะการเงินมั่นคง
มีความสามารถในการผ่อนชำระหนี้ได้ตามกำหนด
นอกจากพิจารณาเลือกลูกค้าที่มีคุณสมบัติเหมาะสมแล้ว
บริษัทย่อยยังคำนึงถึงประเภททรัพย์สินที่ลูกค้าประสงค์จะขอเช่า
โดยจะต้องเป็นเครื่องจักรหรืออุปกรณ์ที่ไม่มีการเปลี่ยนแปลงทางเทคโนโลยีอย่างรวดเร็ว
มีความคงทน มีอายุการใช้งานนาน และมีสภาพคล่องสูง เนื่องจากจะช่วยลดความเสี่ยงให้บริษัทย่อย
ในแง่ที่ว่าบริษัทย่อยสามารถนำเครื่องจักรเหล่านั้นมาขายหรือให้สินเชื่อกับลูกค้ารายอื่นต่อได้
หากสัญญาลีสซิ่งกับลูกค้ารายเดิมสิ้นสุดลงไม่ว่าจะด้วยเหตุผลใดก็ตาม

นอกจากนี้ การเสนอบริการที่รวดเร็วและมีประสิทธิภาพของบริษัทย่อย
ช่วยทำให้ลูกค้าที่เคยใช้บริการสินเชื่อลีสซิ่งกับบริษัทย่อยเกิดความประทับใจในบริการ
จึงมีความเป็นได้ที่ลูกค้าเก่าจะกลับมาขอใช้บริการสินเชื่อลีสซิ่งอีกครั้งเมื่อมีความต้องการ
และในบางครั้งลูกค้าเก่ายังช่วยแนะนำลูกค้ารายใหม่ได้อีกด้วย

ในปี 2548 กลุ่มลูกค้าส่วนใหญ่ของบริษัทย่อยมีที่ตั้งอยู่ในแถบจังหวัดกรุงเทพมหานครและปริมณฑล
คิดเป็นสัดส่วนร้อยละ 83.40 ของยอดการให้สินเชื่อลีสซิ่งทั้งหมดและในจังหวัดอื่นๆ ทั่วประเทศ
คิดเป็นสัดส่วนร้อยละ 16.60 ของยอดการให้สินเชื่อลีสซิ่งทั้งหมด

ในปี 2547 และปี 2548 บริษัทย่อยมีกลุ่มลูกค้าที่อยู่ในอุตสาหกรรมต่างๆ ซึ่งมีรายละเอียดดังนี้

  ----------------------------- --------------------- ---------------------
  ประเภทของอุตสาหกรรม            ปี 2547                ปี 2548

                                สัดส่วน (ร้อยละ)         สัดส่วน (ร้อยละ)

  อุตสาหกรรมเครื่องมือและเครื่องจักร   13.18                 18.02

  อุตสาหกรรมการพิมพ์และสิ่งพิมพ์       10.25                 0.25

  อุตสาหกรรมเคมีภัณฑ์และพลาสติก      12.16                 6.56

  อุตสากรรมยานยนต์                13.80                 9.71

  อุตสาหกรรมบริการ                10.23                 17.25

  อุตสาหกรรมอิเล็กทรอนิกส์           10.55                 15.86

  อื่นๆ                           29.83                 32.35

  รวม                           100.00                100.00
  ----------------------------- --------------------- ---------------------

หมายเหตุ : คำนวณจากร้อยละของยอดการให้สินเชื่อลีสซิ่งของบริษัทย่อย

ในปี 2548 บริษัทย่อยเพิ่มสัดส่วนการให้สินเชื่อลีสซิ่งแก่ลูกค้าในหลายอุตสาหกรรม เช่น
อุตสาหกรรมเครื่องมือและเครื่องจักร อุตสาหกรรมอิเล็กทรอนิกส์ อุตสาหกรรมบริการ เป็นต้น
กลุ่มลูกค้าของบริษัทย่อยมีการกระจายตัวกันตามอุตสาหกรรมต่างๆ
โดยบริษัทย่อยจะเน้นให้บริการสินเชื่อลีสซิ่งแก่กลุ่มอุตสาหกรรมขนาดกลางและขนาดย่อมที่มีศักยภาพในการเติบโต
และทำกำไร

ธุรกิจแฟคตอริ่ง

บริษัทย่อยเน้นให้บริการสินเชื่อแฟคตอริ่งแก่กลุ่มลูกค้าที่เป็นผู้ประกอบการในอุตสาหกรรมขนาดกลางและขนาดย่อมที่มีศักยภาพในการเติบโต
มีผลประกอบการดี มีฐานะการเงินที่มีความมั่นคง มีความสามารถในการผ่อนชำระหนี้ได้ตามกำหนด
มีเครดิตทางการค้าที่น่าเชื่อถือ และอยู่ในอุตสาหกรรมที่มีแนวโน้มที่ดี
โดยผู้ประกอบการเหล่านี้ต้องการใช้บริการแฟคตอริ่ง
เพื่อให้เกิดความคล่องตัวทางการเงินและการดำเนินธุรกิจมากขึ้น
กลุ่มลูกค้าเป้าหมายของบริษัทย่อยสำหรับบริการประเภทนี้ ได้แก่
ผู้ประกอบการในอุตสาหกรรมอิเล็กทรอนิกส์ อุตสาหกรรมบริการ อุตสาหกรรมเคมีภัณฑ์ เป็นต้น

ในปี 2547 และปี 2548 บริษัทย่อยมีกลุ่มลูกค้าสินเชื่อแฟคตอริ่งแยกตามประเภทอุตสาหกรรมต่างๆ
ได้ดังนี้

  ----------------------------- --------------------- ---------------------
  ประเภทอุตสาหกรรม               ปี 2547                ปี 2548

                                สัดส่วน (ร้อยละ)         สัดส่วน (ร้อยละ)

  อุตสาหกรรมอิเล็กทรอนิกส์           57.14                 35.73

  อุตสาหกรรมเคมีภัณฑ์และพลาสติก      15.19                 5.98

  อุตสาหกรรมบริการ                5.84                  13.64

  อุตสาหกรรมสื่อและสิ่งพิมพ์           3.19                  0.00

  อุตสาหกรรมยานยนต์               4.17                  3.75

  อุตสาหกรรมเครื่องมือและเครื่องจักร   1.22                  6.78

  อื่นๆ                           13.25                 34.12

  รวม                           100.00                100.00
  ----------------------------- --------------------- ---------------------

หมายเหตุ : คำนวณจากร้อยละของยอดการให้สินเชื่อแฟคตอริ่ง

ในปี 2548 กลุ่มลูกค้าของบริษัทย่อยส่วนใหญ่อยู่ในอุตสาหกรรมอิเล็กทรอนิกส์ คิดเป็นร้อยละ 35.73
ของยอดการให้สินเชื่อแฟคตอริ่ง รองลงมาเป็นอุตสาหกรรมบริการ คิดเป็นร้อยละ 13.64
ของยอดการให้สินเชื่อแฟคตอริ่ง ทั้งนี้
บริษัทย่อยมีนโยบายในการขยายการให้บริการไปยังกลุ่มลูกค้าที่บริษัทย่อยเห็นว่ามีความสามารถในการทำกำไรและมีโอกาสในการเติบโตทางธุรกิจ

4.  ช่องทางการจำหน่าย

ช่องทางการจำหน่ายสามารถแยกตามประเภทธุรกิจ ดังนี้

ธุรกิจเช่าซื้อของบริษัท

บริษัทให้บริการเช่าซื้อรถยนต์ ซึ่งสามารถแบ่งตามลักษณะการซื้อขายรถยนต์ได้เป็น 2 ลักษณะ ได้แก่

  1. การให้บริการสินเชื่อเช่าซื้อรถยนต์ผ่านผู้จัดจำหน่ายรถยนต์

ผู้จัดจำหน่ายรถยนต์ซึ่งเป็นคู่ค้าที่เป็นพันธมิตรทางธุรกิจของบริษัท (Dealer หรือ Sub-Dealer)
จะเป็นผู้แนะนำลูกค้าที่มีความต้องการใช้บริการสินเชื่อเช่าซื้อแก่บริษัท ในปัจจุบัน
บริษัทมีการทำธุรกิจร่วมกับผู้จัดจำหน่ายรถยนต์ที่เป็นพันธมิตรทางธุรกิจประมาณ 315 ราย
ทั้งที่เป็นผู้จัดจำหน่ายรถยนต์ใหม่และรถยนต์ใช้แล้ว ทั้งนี้ เนื่องจากบริษัทมีบริการที่สะดวก รวดเร็ว
และมีความสัมพันธ์อันดีกับผู้จัดจำหน่ายรถยนต์ดังกล่าว
รวมทั้งบริษัทให้ค่าตอบแทนในรูปของค่าคอมมิชชั่นแก่ผู้จัดจำหน่ายรถยนต์เพื่อกระตุ้นให้ผู้จัดจำหน่ายรถยนต์มีการส่งลูกค้ามาให้บริษัท
ทำให้ที่ผ่านมาผู้จัดจำหน่ายรถยนต์แนะนำลูกค้าเช่าซื้อให้กับบริษัทอย่างสม่ำเสมอ
เนื่องจากบริษัทดำเนินธุรกิจเช่าซื้อมายาวนาน
ประกอบกับนโยบายการเสริมสร้างประโยชน์แก่คู่ค้าทุกฝ่าย
และมุ่งเน้นการสร้างความสัมพันธ์ที่ดีกับคู่ค้าหรือพันธมิตรต่างๆ

ในปี 2548 บริษัทมีสัดส่วนการให้สินเชื่อเช่าซื้อผ่านทางผู้จัดจำหน่ายรถยนต์คิดเป็นร้อยละ 97.66
ของยอดการให้สินเชื่อเช่าซื้อทั้งหมดของบริษัท
โดยที่ผ่านมาบริษัทไม่มีการพึ่งพาตัวแทนจำหน่ายรถยนต์รายหนึ่งรายใดเป็นพิเศษ ทั้งนี้
บริษัทมีสัดส่วนการให้บริการสินเชื่อเช่าซื้อรถยนต์ผ่านผู้จัดจำหน่ายรถยนต์ 10
รายแรกรวมกันเป็นร้อยละ 30.51 ของยอดการให้สินเชื่อเช่าซื้อทั้งหมดของบริษัท
โดยมีตัวแทนจำหน่ายรถยนต์ 2 รายที่มีสัดส่วนเกินกว่าร้อยละ 5
ของยอดการให้สินเชื่อเช่าซื้อทั้งหมด (ประมาณร้อยละ 15.42)

1.  การให้บริการสินเชื่อเช่าซื้อรถยนต์โดยการติดต่อโดยตรงของบริษัท

ลูกค้าจะติดต่อกับบริษัทเพื่อขอใช้สินเชื่อเช่าซื้อซึ่งเป็นลูกค้าที่เคยใช้บริการสินเชื่อของบริษัทแล้วเกิดความประทับใจในการให้บริการ
จึงต้องการที่จะใช้บริการของบริษัทอีกครั้ง
รวมถึงลูกค้าของบริษัทได้แนะนำลูกค้าใหม่ที่มีความต้องการใช้สินเชื่อเช่าซื้อให้มาใช้บริการของบริษัทอีกด้วย
โดยสัดส่วนการให้สินเชื่อเช่าซื้อรถยนต์โดยการติดต่อโดยตรงกับบริษัท คิดเป็นร้อยละ 2.34
ของยอดการให้สินเชื่อเช่าซื้อทั้งหมดของบริษัทในปี 2548

ธุรกิจลีสซิ่งและเช่าซื้อของบริษัทย่อย

บริษัทย่อยมีช่องทางการให้สินเชื่อลีสซิ่งและเช่าซื้อ 2 ลักษณะ ได้แก่

1.  การให้บริการสินเชื่อลีสซิ่งและเช่าซื้อผ่านผู้จัดจำหน่ายสินค้า

จากการที่บริษัทย่อยมีบริการที่สะดวก รวดเร็ว และความสัมพันธ์อันดีกับผู้จัดจำหน่ายสินค้ามานาน
ทำให้ผู้จัดจำหน่ายสินค้าแนะนำลูกค้าที่ต้องการทำสัญญาลีสซิ่งและเช่าซื้อให้กับบริษัทย่อย ในปี 2548
บริษัทย่อยมีการทำธุรกิจร่วมกับผู้จัดจำหน่ายสินค้าประมาณ 83 ราย
ซึ่งบริษัทย่อยมีนโยบายในการเลือกทำธุรกิจกับผู้จัดจำหน่ายสินค้าที่มีฐานะการเงินที่มั่นคง
มีความชำนาญและประสบการณ์ในธุรกิจ และมีความน่าเชื่อถือ ทั้งนี้
บริษัทย่อยได้ลูกค้าจากการแนะนำผ่านผู้จัดจำหน่ายสินค้าคิดเป็นร้อยละ 59.00
ของยอดการให้สินเชื่อลีสซิ่งและเช่าซื้อทั้งหมดของบริษัทย่อย

2.  การให้บริการสินเชื่อลีสซิ่งและเช่าซื้อโดยการติดต่อโดยตรงของบริษัทย่อย

การให้สินเชื่อลีสซิ่งและเช่าซื้อโดยการติดต่อโดยตรงของบริษัทย่อย แบ่งออกเป็น 3 วิธี ได้แก่

1.  ลูกค้าที่เคยใช้บริการสินเชื่อลีสซิ่งและสินเชื่อเช่าซื้อของบริษัทย่อยมาก่อน
    เมื่อลูกค้าดังกล่าวมีความต้องการใช้สินเชื่อ
    ลีสซิ่งและเช่าซื้ออีกครั้ง จึงกลับมาใช้บริการของบริษัทย่อย คิดเป็นสัดส่วนร้อยละ 28.69
    ของยอดการให้สินเชื่อลีสซิ่งและเช่าซื้อทั้งหมดของบริษัทย่อย

2.  ลูกค้าเดิมแนะนำลูกค้าใหม่ที่มีความต้องการใช้สินเชื่อลีสซิ่งและเช่าซื้อให้มาใช้บริการสินเชื่อของบริษัทย่อย
    คิดเป็นสัดส่วนร้อยละ 2.86 ของยอดการให้สินเชื่อลีสซิ่งและเช่าซื้อทั้งหมดของบริษัทย่อย

3.  วิธีอื่นๆ เช่น เจ้าหน้าที่การตลาดสินเชื่อของบริษัทย่อยเป็นผู้ติดต่อลูกค้าใหม่
    โดยจะเน้นกลุ่มลูกค้าในอุตสาหกรรมที่มีโอกาสในการเติบโตทางธุรกิจ โดยการออกไปพบลูกค้า
    การส่งจดหมายแจ้งทางไปรษณีย์และผ่านทางเว็บไซต์ (E-Commerce)
    เพื่อแจ้งข้อมูลข่าวสารเกี่ยวกับบริการต่างๆ ของบริษัทย่อย
    สถาบันการเงินแนะนำลูกค้าให้บริษัทย่อย และบริษัทลีสซิ่งอื่นๆ แนะนำลูกค้าให้บริษัทย่อย
    เป็นต้น คิดเป็นสัดส่วนร้อยละ 9.45
    ของยอดการให้สินเชื่อลีสซิ่งและเช่าซื้อทั้งหมดของบริษัทย่อย

ธุรกิจแฟคตอริ่ง

ช่องทางการจำหน่ายของธุรกิจแฟคตอริ่งของบริษัทย่อยจะผ่านเจ้าหน้าที่สินเชื่อการตลาดทั้งหมด
โดยเจ้าหน้าที่สินเชื่อการตลาดด้านธุรกิจแฟคตอริ่งของบริษัทย่อยเป็นผู้ที่มีความรู้และมีประสบการณ์ในธุรกิจแฟคตอริ่งเป็นอย่างดี
จึงสามารถทำหน้าที่ให้คำแนะนำบริการแก่กลุ่มลูกค้าเป้าหมาย
ที่ผ่านมาเจ้าหน้าที่สินเชื่อการตลาดของบริษัทย่อยมุ่งเน้นเสนอบริการแก่กลุ่มลูกค้าที่อยู่ในอุตสาหกรรมที่มีโอกาสเติบโตในอนาคตและมีฐานะทางการเงินที่มั่นคง
โดยเน้นในกลุ่มลูกค้าที่เป็นอุตสาหกรรมขนาดกลางและขนาดย่อมในประเทศไทยเป็นหลัก นอกจากนี้
เจ้าหน้าที่สินเชื่อการตลาดสามารถหาข้อมูลลูกค้าใหม่ได้จากระบบฐานข้อมูลภายในที่บริษัทและบริษัทย่อยเก็บรวบรวมไว้ตลอดระยะเวลาในการดำเนินธุรกิจ
ทั้งนี้ รายชื่อลูกค้าที่เคยใช้บริการสินเชื่อประเภทอื่นๆ ของบริษัทและบริษัทย่อยที่มีฐานะการเงินมั่นคง
และมีประวัติการชำระเงินที่ดีมาโดยตลอดก็เป็นข้อมูลเสริมให้กับเจ้าหน้าที่สินเชื่อการตลาดได้
และการที่บริษัทเป็นสมาชิกของสมาคมแฟคตอริ่งระหว่างประเทศ (Factors Chain
International หรือ FCI)
จะช่วยเพิ่มช่องทางในการให้บริการสินเชื่อแฟคตอริ่งระหว่างประเทศกับบริษัทย่อยได้อีกทางหนึ่ง

3.2.2 ภาวะอุตสาหกรรมและการแข่งขัน

1.  ภาวะอุตสาหกรรม

ภาวะอุตสาหกรรมแยกตามประเภทธุรกิจ ดังนี้

ธุรกิจเช่าซื้อ

โดยทั่วไปธุรกิจการให้บริการเช่าซื้อรถยนต์จะเปลี่ยนแปลงไปในทิศทางเดียวกันกับภาวะอุตสาหกรรมยานยนต์
ในช่วงปี 2539 – 2541 ที่ผ่านมา อุตสาหกรรมยานยนต์ได้รับผลกระทบจากการหดตัวทางเศรษฐกิจ
ทำให้ยอดจำหน่ายรถยนต์ภายในประเทศลดลงอย่างมีนัยสำคัญ อย่างไรก็ตามนับตั้งแต่ปี 2542
เป็นต้นมา อุตสาหกรรมยานยนต์มีอัตราการเติบโตสูงขึ้น
ทั้งยอดจำหน่ายรถยนต์นั่งส่วนบุคคลและรถยนต์เพื่อการพาณิชย์
เนื่องจากการสนับสนุนของภาครัฐบาลที่มีมาตรการในการส่งเสริมการลงทุนให้ประเทศไทยเป็นศูนย์กลางฐานการผลิตรถยนต์ขนาดใหญ่ในภูมิภาคเอเชีย
(Detroit of Asia)
และคณะกรรมการส่งเสริมการลงทุนกำหนดให้อุตสาหกรรมยานยนต์เป็นหนึ่งในอุตสาหกรรมเป้าหมายที่มุ่งเน้นให้เกิดการพัฒนาทักษะ
เทคโนโลยี และนวัตกรรม ซึ่งจะได้รับผลประโยชน์ในด้านการลงทุน
นอกจากนี้ประเทศไทยยังมีภูมิประเทศที่เหมาะสมและแรงงานฝีมือของคนไทยมีทักษะดี
จึงทำให้ผู้ผลิตรถยนต์จากต่างประเทศหลายรายให้ความสนใจในการย้ายฐานการผลิตเข้ามาในประเทศไทยมากขึ้น
ในขณะเดียวกันความเชื่อมั่นของประชาชนต่อสภาวะเศรษฐกิจเริ่มดีขึ้น
ทำให้ผู้บริโภคภายในประเทศมีกำลังซื้อมากขึ้น
จึงส่งผลให้อุตสาหกรรมยานยนต์โดยรวมมีการขยายตัวอย่างต่อเนื่อง

  ----------------------------------- -----------------------------------
                                      []

  ----------------------------------- -----------------------------------

ยอดจำหน่ายรถยนต์โดยรวมของประเทศไทยมีจำนวน 533,176 คันในปี 2546 จำนวน 626,026
คันในปี 2547 และจำนวน 703,432 คันในปี 2548 โดยในปี 2547 เพิ่มขึ้นร้อยละ 17.41 จากปี
2546 และปี 2548 เพิ่มขึ้นร้อยละ 12.36 หรือเพิ่มขึ้นเท่ากับ 77,406 คันจากปี 2547
ยอดจำหน่ายรถยนต์มีการขยายตัวอย่างต่อเนื่องเป็นผลมาจากภาวะการแข่งขันที่รุนแรงของผู้ประกอบการรถยนต์
ไม่ว่าจะเป็นการจัดกิจกรรมส่งเสริมการขายเพื่อสร้างแรงจูงใจให้ผู้บริโภคตัดสินใจซื้อรถยนต์รุ่นใหม่ๆ
รวมทั้งผู้ให้บริการสินเชื่อเช่าซื้อรถยนต์เสนอบริการสินเชื่อเช่าซื้อที่มีอัตราดอกเบี้ยต่ำและให้ระยะเวลาผ่อนชำระนาน

โครงสร้างตลาดรถยนต์ในปี 2548 รถกระบะ 1 ตัน มีส่วนแบ่งการตลาดมากที่สุด คือ ร้อยละ
66.76 ของยอดจำหน่ายรถยนต์ภายในประเทศ รองลงมาเป็นรถยนต์นั่งส่วนบุคคล มีสัดส่วนร้อยละ
26.76 ของยอดจำหน่ายรถยนต์ภายในประเทศ และรถยนต์เพื่อการพาณิชย์อื่นๆ มีสัดส่วนร้อยละ
6.48 ของยอดจำหน่ายรถยนต์ภายในประเทศ รถกระบะ 1 ตันมียอดจำหน่ายมากที่สุด
เนื่องจากสามารถใช้เพื่อวัตถุประสงค์เป็นรถยนต์นั่งส่วนบุคคลและเพื่อประกอบธุรกิจ
และยังมีราคาไม่สูงมากนัก จึงทำให้ได้รับความนิยมจากผู้บริโภคมากกว่ารถยนต์นั่งส่วนบุคคล

สำหรับยอดจำหน่ายรถกระบะ 1 ตันมีจำนวน 309,114 คันในปี 2546 จำนวน 368,911 คันในปี
2547 และจำนวน 469,657 คันในปี 2548 ยอดจำหน่ายรถกระบะ 1 ตันในปี 2547
เพิ่มขึ้นร้อยละ 19.34 จากปี 2546 และปี 2548 เพิ่มขึ้นร้อยละ 27.31 จากปี 2547
หรือเพิ่มขึ้นเท่ากับ 100,746 คันจากปี 2547 ส่วนยอดจำหน่ายรถยนต์นั่งส่วนบุคคลมีจำนวน
179,005 คันในปี 2546 จำนวน 209,110 คันในปี 2547 และจำนวน 188,211 คันในปี 2548
ยอดจำหน่ายรถยนต์นั่งส่วนบุคคลในปี 2547 เพิ่มขึ้นร้อยละ 16.82 จากปี 2546 และปี 2548
ลดลงร้อยละ 9.99 จากปี 2547 หรือลดลงเท่ากับ 20,899 คันจากปี 2547
ส่วนยอดการจำหน่ายรถยนต์เพื่อการพาณิชย์ (ไม่รวมรถกระบะ 1 ตัน) มีจำนวน 45,057 คันในปี
2546 จำนวน 48,005 คันในปี 2547 และจำนวน 45,564 คันในปี 2548
ยอดจำหน่ายรถยนต์เพื่อการพาณิชย์ ในปี 2547 เพิ่มขึ้นร้อยละ 6.54 จากปี 2546 และปี 2548
ลดลงร้อยละ 5.08 จากปี 2547 หรือลดลงเท่ากับ 2,441 คันจากปี 2547 แสดงให้เห็นว่า
สภาวะเศรษฐกิจภายในประเทศเริ่มส่งสัญญาณฟื้นตัวที่ชัดเจนขึ้นตั้งแต่ปี 2542
โดยยอดจำหน่ายรถยนต์มีการขยายตัวเพิ่มขึ้น โดยเฉพาะรถยนต์เพื่อการพาณิชย์ประเภทรถกระบะ 1
ตัน ขยายตัวในสัดส่วนที่มากกว่ารถยนต์นั่งส่วนบุคคลทั่วไป
ซึ่งเป็นผลมาจากผู้บริโภคภายในประเทศเริ่มมีกำลังซื้อมากขึ้นและมีความเชื่อมั่นในสภาพเศรษฐกิจโดยรวมมากขึ้น
ประกอบกับผู้จัดจำหน่ายรถยนต์เปิดตัวรถยนต์รุ่นใหม่ พร้อมจัดกิจกรรมส่งเสริมการขายอย่างต่อเนื่อง

อย่างไรก็ตาม
ราคาน้ำมันเชื้อเพลิงเป็นปัจจัยที่ส่งผลกระทบต่อปริมาณการจำหน่ายรถยนต์ภายในประเทศ
และจากแนวโน้มการเพิ่มขึ้นของราคาน้ำมันในปัจจุบันอาจส่งผลกระทบต่อการใช้รถยนต์ภายในประเทศได้
แม้ว่ารัฐบาลจะมีนโยบายรณรงค์การลดการใช้น้ำมันแล้วก็ตาม

ทั้งนี้ จากข้อมูลของธนาคารแห่งประเทศไทยระบุว่าตัวเลขผลิตภัณฑ์มวลรวมภายในประเทศ (Gross
Domestic Product : GDP) ในปี 2548 ที่ขยายตัวประมาณร้อยละ 4.5
จะเป็นปัจจัยที่สร้างความเชื่อมั่นให้กับผู้บริโภคและสนับสนุนการเติบโตของอุตสาหกรรมยานยนต์
การส่งเสริมการขายของผู้จัดจำหน่ายรถยนต์
ก็เป็นปัจจัยกระตุ้นให้ผู้บริโภคสามารถตัดสินใจซื้อรถยนต์ได้ง่ายขึ้น
ส่งผลให้ยอดซื้อรถยนต์ยังมีโอกาสที่จะเติบโตได้ต่อไปในอนาคต

ตารางแสดงเงินให้กู้ยืมและลูกหนี้ของบริษัทเงินทุนเพื่อการบริโภคส่วนบุคคล

(หน่วย : ล้านบาท)

  -------------------- ---------------- ---------------- -----------------
  การบริโภคส่วนบุคคล      ปี 2546           ปี 2547           ปี 2548

  เพื่อเช่าซื้อรถยนต์        454,878          612,243          679,416

  เพื่อที่อยู่อาศัย           25,846           20,709           17,521

  อื่นๆ                  23,887           34,463           23,473

  รวม                  504,611          667,415          720,410
  -------------------- ---------------- ---------------- -----------------

ที่มา : ธนาคารแห่งประเทศไทย

จากข้อมูลข้างต้นจะเห็นว่าผู้บริโภคส่วนใหญ่ใช้เงินในการซื้อรถยนต์มากที่สุดและมีแนวโน้มการบริโภคที่เพิ่มขึ้น
รองลงมาเป็นการซื้อที่อยู่อาศัย
เนื่องจากปัจจุบันรถยนต์กลายเป็นสิ่งจำเป็นใช้ในการดำเนินชีวิตประจำวันที่อำนวยความสะดวกในการเดินทางและโดยปกติรถยนต์มีอายุการใช้งานประมาณ
5-8 ปี หากรถยนต์มีการใช้งานมานานและมีสภาพทรุดโทรม
ผู้บริโภคก็มีความจำเป็นต้องเปลี่ยนรถยนต์คันใหม่
ทำให้เกิดการหมุนเวียนในการซื้อรถยนต์อย่างต่อเนื่อง

[]

ผู้บริโภคมีการใช้สินเชื่อเช่าซื้อรถยนต์เพิ่มขึ้นอย่างต่อเนื่อง โดยในปี 2547 เพิ่มขึ้นร้อยละ 34.59
จากปี 2546 และปี 2548 เพิ่มขึ้นร้อยละ 10.97 จากปี 2547 หรือเพิ่มขึ้นเท่ากับ 67,173
ล้านบาท
ซึ่งการเพิ่มขึ้นของยอดการให้สินเชื่อเช่าซื้อสอดคล้องการเติบโตขึ้นของตลาดรถยนต์โดยรวม
ถึงแม้อัตราการขยายตัวของตลาดรถยนต์ใหม่เริ่มมีการชะลอตัวลง
เนื่องจากผู้บริโภคส่วนหนึ่งยังมีความต้องการที่จะเปลี่ยนรถยนต์คันใหม่อย่างต่อเนื่อง
คาดว่าแนวโน้มของอุตสาหกรรมการให้บริการสินเชื่อเช่าซื้อจะดีขึ้น อย่างไรก็ตาม
ภายใต้แผนพัฒนาระบบสถาบันการเงินที่จะอนุญาตให้ธนาคารพาณิชย์สามารถให้บริการสินเชื่อเช่าซื้อได้นั้น
เชื่อว่าจะส่งผลกระทบต่อผู้ให้บริการสินเชื่อเช่าซื้อรายเดิมบ้าง
และคาดว่ามูลค่าตลาดเช่าซื้อโดยรวมมีแนวโน้มขยายตัวตามภาวะเศรษฐกิจภายในประเทศในอนาคต
จึงทำให้เชื่อได้ว่าผู้ให้บริการสินเชื่อเช่าซื้อทั้งหลายจะยังสามารถขยายยอดสินเชื่อเช่าซื้อได้
ทั้งนี้เพราะการให้บริการสินเชื่อเช่าซื้อ
โดยเฉพาะอย่างยิ่งสินเชื่อเช่าซื้อรถยนต์ประเภทใช้แล้วที่ให้ผลตอบแทนสูงกว่าการให้บริการสินเชื่อเช่าซื้อรถยนต์ใหม่
ซึ่งเป็นธุรกิจที่ต้องอาศัยประสบการณ์และความชำนาญในการประเมินสภาพและมูลค่ารถยนต์ใช้แล้วที่จะให้สินเชื่อเช่าซื้อ
รวมทั้งการสร้างสัมพันธ์อันดีกับผู้จัดจำหน่ายรถยนต์เป็นสิ่งที่ต้องสร้างขึ้นเป็นเวลานาน ดังนั้น
ผู้ให้บริการสินเชื่อเช่าซื้อที่มีประสบการณ์ในการให้บริการสินเชื่อเช่าซื้อมาเป็นเวลาระยะเวลานานจะได้เปรียบคู่แข่งขันที่ไม่เคยมีประสบการณ์ในด้านนี้มาก่อน

ธุรกิจลีสซิ่ง

การเกิดวิกฤตเศรษฐกิจภายในประเทศในปี 2540
ได้ส่งผลกระทบต่อภาคอุตสาหกรรมการให้บริการสินเชื่อลีสซิ่งเช่นเดียวกับที่เกิดขึ้นกับภาคอุตสาหกรรมอื่นๆ
แหล่งข้อมูลจากสมาคมลีสซิ่งแห่งประเทศไทยแสดงยอดการให้สินเชื่อลีสซิ่งโดยรวมของผู้ให้บริการสินเชื่อลีสซิ่งในช่วงวิกฤตเศรษฐกิจลดลงมากจาก
10,916 ล้านบาทในปี 2540 ลดลงเหลือ 3,739 ล้านบาทในปี 2542
ต่อมายอดการให้สินเชื่อลีสซิ่งโดยรวมเริ่มปรับตัวเพิ่มขึ้น โดยในปี 2547
ยอดการให้สินเชื่อลีสซิ่งมีมูลค่าเท่ากับ 14,389 ล้านบาท
ทั้งนี้เป็นเพราะการเติบโตของธุรกิจการให้บริการสินเชื่อลีสซิ่งโดยเฉพาะอย่างยิ่งการลีสซิ่งเครื่องจักรโดยมากมักจะเปลี่ยนแปลงไปในทิศทางเดียวกันกับการเติบโตของภาคอุตสาหกรรมการผลิตอื่นๆ
ดังนั้นเมื่อภาวะเศรษฐกิจโดยรวมภายในประเทศเริ่มฟื้นตัว
จึงทำให้เกิดการขยายตัวในด้านการลงทุนของกลุ่มอุตสาหกรรมการผลิตภายในประเทศ
ทั้งที่เป็นการลงทุนเพิ่มเพื่อขยายกำลังการผลิตในสินค้าประเภทเดิมหรือที่เป็นการลงทุนเพื่อสร้างสายการผลิตสินค้าชนิดใหม่
สิ่งเหล่านี้ส่งผลทำให้ยอดสินเชื่อลีสซิ่งมีการขยายตัวตามไปด้วย

  ----------------------- ----------------------- -----------------------
  ปี                       ยอดการให้สินเชื่อลีสซิ่ง       ผู้ให้บริการสินเชื่อลีสซิ่ง (ราย)
                          (ล้านบาท) *              

  2540                    10,916                  32

  2541                    3,829                   25

  2542                    3,739                   23

  2543                    7,504                   21

  2544                    7,490                   16

  2545                    11,285                  16

  2546                    11,622                  26

  2547                    14,389                  25
  ----------------------- ----------------------- -----------------------

*
เฉพาะยอดการให้สินเชื่อลีสซิ่งจากผู้ให้บริการสินเชื่อลีสซิ่งที่รายงานต่อสมาคมลีสซิ่งแห่งประเทศไทยในแต่ละปีเท่านั้น

ที่มา : สมาคมลีสซิ่งแห่งประเทศไทย

[]

  สำหรับดัชนีการลงทุนภาคเอกชนโดยเฉลี่ยเพิ่มสูงขึ้นอย่างต่อเนื่องจากร้อยละ 27.12 ในปี 2541
  เป็นร้อยละ 81.95 ในปี 2547 และร้อยละ 88.71 ในปี 2548

[]

ปัจจัยข้างต้นนี้ช่วยส่งเสริมให้อัตราการใช้กำลังการผลิตเพิ่มขึ้นอย่างต่อเนื่อง
โดยอัตราการใช้กำลังการผลิตรวมโดยเฉลี่ยมีมูลค่าเท่ากับร้อยละ 68.85 ในปี 2546 ร้อยละ
70.72 ในปี 2547 และร้อยละ 72.57 ในปี 2548 จึงทำให้เชื่อได้ว่ายอดสินเชื่อลีสซิ่ง
โดยเฉพาะอย่างยิ่งประเภทสินเชื่อลีสซิ่งเครื่องจักรจะมีแนวโน้มขยายตัวตามการขยายตัวของภาคอุตสาหกรรมการผลิตในอนาคต

ธุรกิจแฟคตอริ่ง

จากภาวะเศรษฐกิจถดถอยในปี 2540 และการเพิ่มขึ้นของหนี้ที่ไม่ก่อให้เกิดรายได้ (NPL)
ทำให้สถาบันการเงินทั้งหลายเพิ่มความระมัดระวังในการให้สินเชื่อให้กับผู้ประกอบการทั้งหลาย
โดยเฉพาะอย่างยิ่งสินเชื่อประเภทเงินเบิกเกินบัญชีที่มีวัตถุประสงค์เพื่อใช้เป็นเงินทุนหมุนเวียนในการดำเนินธุรกิจ
เพื่อป้องกันการนำสินเชื่อไปใช้ผิดประเภท อย่างไรก็ตาม
อุตสาหกรรมขนาดกลางและขนาดย่อมจำนวนมากมีความต้องการเงินทุนหมุนเวียนเพื่อดำเนินธุรกิจ
ซึ่งผลของการระมัดระวังในการให้สินเชื่อของสถาบันการเงิน
ทำให้ผู้ประกอบการในอุตสาหกรรมขนาดกลางและขนาดย่อมที่ไม่มีหลักทรัพย์ค้ำประกันการกู้ยืมเงินได้รับผลกระทบ
เนื่องจากไม่สามารถกู้ยืมเงินทุนหมุนเวียนจากสถาบันการเงินได้อย่างเพียงพอ

ธุรกิจบริการสินเชื่อแฟคตอริ่งเป็นบริการสินเชื่อประเภทหนึ่ง
ซึ่งลักษณะของบริการมีส่วนช่วยอำนวยความสะดวกให้แก่ผู้ประกอบการในอุตสาหกรรมขนาดกลางและขนาดย่อมที่ไม่มีหลักทรัพย์ค้ำประกันการกู้ยืมเงินจากสถาบันการเงิน
ให้สามารถเบิกเงินสดล่วงหน้าจากค่าขายสินค้าและบริการจากผู้ให้บริการสินเชื่อแฟคตอริ่งได้ ดังนั้น
เมื่อเศรษฐกิจเริ่มฟื้นตัว
บรรดาผู้ประกอบการอุตสาหกรรมขนาดกลางและขนาดย่อมจึงเริ่มใช้บริการสินเชื่อแฟคตอริ่งมากขึ้น
ธุรกิจนี้จึงเริ่มเป็นที่รู้จักและได้รับการยอมรับอย่างแพร่หลาย
เนื่องจากมีบทบาทสำคัญในการแก้ปัญหาการขาดแคลนเงินทุนระยะสั้นของผู้ประกอบการได้ ทั้งนี้
ผู้ให้บริการสินเชื่อแฟคตอริ่งจะรับโอนสิทธิเรียกร้องจากลูกหนี้การค้าจากผู้ประกอบการและชำระเงินค่าสินค้าและบริการล่วงหน้าให้กับผู้ประกอบการ
จึงต้องมีการซื้อขายสินค้าและบริการและมีลูกหนี้การค้าเกิดขึ้น
ต่างจากการให้สินเชื่อเบิกเกินบัญชีที่สถาบันการเงินที่ให้สินเชื่อไม่สามารถควบคุมการใช้เงินของผู้ประกอบการได้
ความเสี่ยงของผู้ให้บริการสินเชื่อแฟคตอริ่งจึงต่ำกว่าจากการที่ผู้ให้บริการสินเชื่อแฟคตอริ่งได้รับโอนหนี้สินทางการค้าจากผู้ขายสินค้าและบริการเป็นหลักประกัน

นอกจากนี้
การที่ภาครัฐบาลมีนโยบายในการสนับสนุนทั้งการค้าภายในประเทศและการค้าระหว่างประเทศ
โดยเน้นธุรกิจขนาดกลางและขนาดย่อม
ประกอบกับสถาบันการเงินหลายแห่งมีนโยบายในการส่งเสริมการให้สินเชื่อแก่ผู้ประกอบการธุรกิจขนาดกลางและขนาดย่อม
ซึ่งจะส่งผลให้ธุรกิจขนาดกลางและขนาดย่อมมีอัตราการเติบโตอย่างรวดเร็ว
ประกอบกับสภาพคล่องทางการเงินในตลาดเงินของประเทศไทยและผลจากอัตราดอกเบี้ยที่อยู่ในระดับต่ำ
ทำให้แนวโน้มการให้บริการสินเชื่อแฟคตอริ่งเพิ่มสูงขึ้นตามความต้องการเงินทุนหมุนเวียนของผู้ประกอบธุรกิจขนาดกลางและขนาดย่อมที่จะเกิดขึ้นในอนาคต
โดยแฟคตอริ่งในประเทศยังคงเน้นผู้ประกอบการในอุตสาหกรรมการผลิตและการค้าทั่วไป
ส่วนมูลค่าตลาดของแฟคตอริ่งระหว่างประเทศในปัจจุบันยังมีปริมาณน้อย ทั้งนี้ ตั้งแต่ปี 2540
ยอดการให้สินเชื่อแฟคตอริ่งภายในประเทศมีจำนวนเพิ่มขึ้นอย่างต่อเนื่อง
และคาดว่าจะมีปริมาณสูงเพิ่มขึ้นอีกในอนาคต

  ---------------------------------- ------------------------------------
  ปี                                  ยอดการให้สินเชื่อแฟคตอริ่งในประเทศ
                                     (ล้านบาท)

  2540                               26,273

  2541                               14,765

  2542                               16,186

  2543                               23,691

  2544                               24,295

  2545                               34,740 *

  2546                               45,186 *

  2547                               55,712 *
  ---------------------------------- ------------------------------------

* รวมปริมาณการให้แฟคตอริ่งจากธนาคารพัฒนาวิสาหกิจขนาดกลางและขนาดย่อมแห่งประเทศไทย
ซึ่งเข้าเป็นสมาชิกของสมาคมไทยผู้ประกอบการธุรกิจแฟคตอริ่ง ในปี 2545

หมายเหตุ : ปริมาณการให้สินเชื่อแฟคตอริ่งของสมาคมไทยผู้ประกอบธุรกิจแฟคตอริ่ง
ซึ่งมีสมาชิกรวม 11 บริษัท คิดเป็นร้อยละ 70-80 ของยอดการให้บริการแฟคตอริ่งทั้งประเทศ

ที่มา : สมาคมไทยผู้ประกอบธุรกิจแฟคตอริ่ง

2.  สภาวะการแข่งขัน

  สภาวะการแข่งขันแยกตามประเภทธุรกิจ ดังนี้

ธุรกิจเช่าซื้อรถยนต์

ในปี 2548
การแข่งขันในธุรกิจสินเชื่อเช่าซื้อรถยนต์สำหรับกลุ่มลูกค้าบุคคลธรรมดามีความรุนแรงมากขึ้น
โดยเกิดจากปัจจัยหลัก คือ การปรับตัวขึ้นของราคาน้ำมันและอัตราดอกเบี้ย
ผู้ประกอบธุรกิจเช่าซื้อรถยนต์จึงจัดกิจกรรมส่งเสริมการขายต่างๆเพื่อกระตุ้นการใช้สินเชื่อเช่าซื้อรถยนต์
นอกจากนี้
การที่ธนาคารแห่งประเทศไทยกำหนดแผนพัฒนาระบบสถาบันการเงินและอนุญาตให้ธนาคารพาณิชย์สามารถให้บริการในธุรกิจเช่าซื้อได้
ทำให้ส่งผลกระทบในด้านการกำหนดราคาและการให้บริการ
เนื่องจากสถาบันการเงินมีต้นทุนทางการเงินที่ต่ำกว่า มีเครือข่ายครอบคลุมพื้นที่มากกว่า
ถือได้ว่าเป็นคู่แข่งขันรายใหม่ที่ทำให้การแข่งขันในธุรกิจการเช่าซื้อรถยนต์มีความรุนแรงมากขึ้น

ดังนั้น การแข่งขันจากธนาคารพาณิชย์
การเปลี่ยนแปลงของอัตราดอกเบี้ยและการปรับตัวขึ้นของราคาน้ำมัน
การจัดกิจกรรมส่งเสริมการขายต่างๆ ของผู้ประกอบการในธุรกิจ
ล้วนเป็นปัจจัยที่ส่งผลกระทบต่อการแข่งขันในอุตสาหกรรมทั้งสิ้น อย่างไรก็ตาม
บริษัทคาดว่าปริมาณความต้องการใช้สินเชื่อของลูกค้าจะยังคงเพิ่มขึ้น
เนื่องจากยอดจำหน่ายรถยนต์ทั่วประเทศยังคงเพิ่มสูงขึ้น
โดยเฉพาะรถยนต์เพื่อการพาณิชย์ซึ่งเป็นสินค้าหลักของบริษัท
นอกจากนี้การที่นโยบายของบริษัทไม่ได้เน้นการแข่งขันทางด้านราคาเพียงอย่างเดียว
แต่มุ่งเน้นคุณภาพการให้บริการ การปรับเปลี่ยนสัดส่วนของรถยนต์ใหม่และรถยนต์ใช้แล้ว
และการขยายสาขาให้ครอบคลุมพื้นที่ให้บริการมากขึ้น ประกอบกับ
การที่บริษัทมีประสบการณ์และความชำนาญในการทำธุรกิจเช่าซื้อรถยนต์
มีผลิตภัณฑ์ที่ให้บริการหลากหลาย การบริการที่สะดวก รวดเร็ว
เจ้าหน้าที่ที่มีความรู้และมีความเชี่ยวชาญ ระบบการอนุมัติและควบคุมสินเชื่อที่รัดกุม
และการสร้างความสัมพันธ์ที่ดีระหว่างคู่ค้า ทำให้บริษัทสามารถแข่งขันกับคู่แข่งขันในอุตสาหกรรมได้

คู่แข่งขันของบริษัทที่เน้นให้บริการสินเชื่อเช่าซื้อรถยนต์ใหม่ ได้แก่ ธนาคาร ธนชาติ จำกัด
(มหาชน) บริษัท สยามพาณิชย์ ลีสซิ่ง จำกัด (มหาชน) บริษัท จีอี แคปปิตอล (ประเทศไทย)
จำกัด บริษัท โตโยต้า ลีสซิ่ง (ประเทศไทย) จำกัด บริษัท ไทยออโต้เซลส์ จำกัด เป็นต้น
คู่แข่งขันของบริษัทที่เน้นให้บริการสินเชื่อเช่าซื้อรถยนต์ใช้แล้ว ได้แก่ ธนาคาร ธนชาติ จำกัด
(มหาชน) ธนาคาร เกียรตินาคิน จำกัด (มหาชน) บริษัท สยามพาณิชย์ลีสซิ่ง จำกัด (มหาชน)
บริษัท จีอี แคปปิตอล (ประเทศไทย) จำกัด บริษัท ซิตี้ลีสซิ่ง จำกัด เป็นต้น

ธุรกิจลีสซิ่ง / ธุรกิจเช่าซื้อเครื่องจักรและยานพาหนะ

สำหรับธุรกิจลีสซิ่ง /
เช่าซื้อเครื่องจักรและยานพาหนะซึ่งมุ่งเน้นกลุ่มลูกค้านิติบุคคลผู้ประกอบธุรกิจนั้น
ถึงแม้มีการแข่งขันรุนแรงมากขึ้น
และได้รับผลกระทบจากปัจจัยหลักข้างต้นเช่นเดียวกับธุรกิจเช่าซื้อรถยนต์กลุ่มลูกค้าบุคคลธรรมดา
แต่ก็มีการแข่งขันที่รุนแรงน้อยกว่า เนื่องจากคู่แข่งขันในอุตสาหกรรมน้อย
และสัดส่วนการถือครองตลาดของคู่แข่งขันในตลาดใกล้เคียงกัน นอกจากนี้
การใช้จ่ายด้านการลงทุนทั้งจากภาคเอกชนและรัฐบาลยังคงขยายตัวอย่างต่อเนื่อง
โดยอัตราการใช้กำลังการผลิตภาคอุตสาหกรรม (Industrial Capacity Utilization
Rate) อยู่ในระดับประมาณอัตราร้อยละ 70-73 ระหว่างปี 2547 - 2548
ซึ่งสะท้อนถึงแนวโน้มความต้องการซื้อเครื่องจักรที่เพิ่มขึ้นเพื่อนำมาปรับปรุงหรือขยายกำลังการผลิต
ทำให้แนวโน้มการขยายตัวของตลาดให้บริการสินเชื่อเช่าซื้อ / ลีสซิ่ง
เครื่องจักรและยานพาหนะมีมากขึ้น
ประกอบกับการที่บริษัทย่อยมีประสบการณ์ความชำนาญในธุรกิจมานานกว่า 20 ปี
ความสัมพันธ์ที่ดีกับผู้แทนจำหน่ายทรัพย์สินที่นำมาให้บริการ
และนโยบายด้านราคาที่ไม่มุ่งเน้นการแข่งขันด้านราคา
แต่ให้ความสำคัญด้านการพัฒนาคุณภาพการให้บริการ ประกอบกับทรัพย์สินที่ให้บริการเช่าซื้อ / ลีสซิ่ง
มีสภาพคล่องสูง บริษัทย่อยจึงมีศักยภาพในการแข่งขันภายใต้ภาวะการแข่งขันในตลาดที่รุนแรงมากขึ้น

บริษัทที่ให้บริการสินเชื่อเช่าซื้อและลีสซิ่งที่ถือเป็นคู่แข่งขันของบริษัทย่อย ได้แก่ บริษัท ซิตี้คอร์ป
ลีสซิ่ง (ประเทศไทย) จำกัด บริษัท ไทยโอริกซ์ ลีสซิ่ง จำกัด บริษัท นครหลวงลีสซิ่ง-แฟ็คเตอริ่ง
จำกัด (มหาชน) เป็นต้น

ธุรกิจแฟคตอริ่ง

เนื่องจากการใช้บริการสินเชื่อแฟคตอริ่งเป็นแนวทางหนึ่งที่ช่วยเพิ่มสภาพคล่องทางการเงินให้แก่ผู้ประกอบการ
โดยผู้ประกอบการสามารถรับเงินสดล่วงหน้าจากการขายสินค้าและบริการเพื่อนำไปใช้เป็นเงินทุนหมุนเวียนของกิจการ
อีกทั้งการที่บริการสินเชื่อแฟคตอริ่งซึ่งกำหนดให้ต้องมีการโอนสิทธิเรียกร้องจากลูกหนี้การค้านั้น
สามารถทำได้ง่ายกว่าการขอเงินกู้ระยะสั้นจากสถาบันการเงิน ประกอบกับ
การที่ภาครัฐบาลมีนโยบายส่งเสริมการทำธุรกิจขนาดกลางและขนาดย่อม
จึงส่งผลให้ธุรกิจแฟคตอริ่งได้รับความนิยมมากขึ้นอย่างต่อเนื่อง ดังนั้น
สถาบันการเงินที่มีต้นทุนทางการเงินต่ำและบริษัททั่วไปที่มีฐานะการเงินมั่นคงและมีสภาพคล่องมากเพียงพอจึงให้ความสนใจในการเข้ามาประกอบธุรกิจแฟคตอริ่งมากขึ้น
นอกจากนี้ สถาบันการเงินบางแห่งได้ให้บริการสินเชื่อประเภท Account Receivable
Financing ซึ่งเป็นสินเชื่อเงินทุนหมุนเวียนระยะสั้นประเภทหนึ่ง
มีลักษณะใกล้เคียงกับสินเชื่อแฟคตอริ่ง แต่ไม่ต้องแจ้งโอนสิทธิเรียกร้องแก่ลูกหนี้การค้า
เพียงแต่ผู้ขอสินเชื่อต้องออกตั๋วสัญญาใช้เงินให้แก่สถาบันการเงิน
เพื่อขอรับเงินสดล่วงหน้าจากการขายสินค้าและบริการ
จึงทำให้การแข่งขันในธุรกิจแฟคตอริ่งมีความรุนแรงทั้งในด้านการให้บริการและด้านราคา ดังนั้น
ผู้ให้บริการสินเชื่อแฟคตอริ่งจึงพยายามเสนออัตราดอกเบี้ยต่ำ เพื่อจูงใจลูกค้า
และเสนอบริการที่หลากหลาย ครบวงจร รวดเร็ว
เพื่ออำนวยความสะดวกให้ลูกค้าสามารถเบิกเงินสดล่วงหน้าไปใช้หมุนเวียนในการดำเนินธุรกิจได้อย่างรวดเร็ว
ทั้งนี้ การที่บริษัทย่อยมีบริการด้านสินเชื่อแฟคตอริ่งที่ครอบคลุมทั้งภายในประเทศและระหว่างประเทศ
มีนโยบายให้สินเชื่อที่มีคุณภาพ
โดยคำนึงถึงคุณภาพและฐานะการเงินของผู้ขายสินค้าและบริการและลูกหนี้การค้าของผู้ขายสินค้าและบริการ
มีขั้นตอนและระบบในการจัดการโอนสิทธิเรียกร้องที่ถูกต้องและชัดเจน
รวมทั้งเลือกสนับสนุนเฉพาะธุรกิจที่มีศักยภาพและมีความเสี่ยงต่ำ
และสินเชื่อที่ให้บริการเป็นสินเชื่อประเภทมีสิทธิในการไล่เบี้ย (with recourse) เกือบทั้งหมด
ทำให้บริษัทย่อยมีศักยภาพในการแข่งขันในตลาด

คู่แข่งขันในธุรกิจแฟคตอริ่ง ได้แก่ ธนาคารพัฒนาวิสาหกิจขนาดกลางและขนาดย่อมแห่งประเทศไทย
บริษัท กสิกรแฟคตอริ่ง จำกัด บริษัท อยุธยาอินเตอร์เนชั่นแนลแฟคเตอร์ส จำกัด บริษัท ธนมิตร
แฟคตอริ่ง จำกัด (มหาชน) เป็นต้น

ตารางแสดงผลการดำเนินงานและฐานะการเงินของบริษัทต่างๆ
ที่จดทะเบียนในตลาดหลักทรัพย์แห่งประเทศไทยซึ่งดำเนินธุรกิจการให้สินเชื่อเช่าซื้อ
สินเชื่อลีสซิ่งและสินเชื่อแฟคตอริ่ง ณ 31 ธันวาคม 2548 ซึ่งมีรายละเอียดดังนี้

(หน่วย : ล้านบาท)

  ------------------------ ---------------- ------------ ----------- ----------- ----------- ---------- ---------- ---------- ---------- ----------
                           บริษัทและบริษัทย่อย   NFS          TISCO       KK          SPL         NVL        SCAN       THANI      SGF        ECL

  ลูกหนี้ตามสัญญาเช่าซื้อ         6,698.40         121,251.00   50,055.97 * 23, 556.20  40,706.72   1,579.03   1,148.26   2,271.35   -          1,106.00

  ลูกหนี้ตามสัญญา ลีสซิ่ง         635.98           916.00                   -           1,136.85    591.93     216.39     -          191.35     -

  ลูกหนี้จากการซื้อสิทธิเรียกร้อง   414.18           -            -           -           566.28      -          308.81     -          1,312.49   -

  รวม                      7,748.56         122,167.00   50,055.97   23,556.20   42,409.85   2,170.96   1,673.46   2,271.35   1,503.84   1,102.00

  สินทรัพย์                   7,875.67         228,073.00   72,282.76   68,050.83   43,504.28   2,479.12   2,347.61   2,252.19   1,802.05   1,236.17

  หนี้สิน                     7,003.11         204,687.41   62,201.10   51,842.25   37,197.23   1,316.78   1,528.58   1,710.16   1,470.27   783.56

  ส่วนของผู้ถือหุ้น              872.56           23,385.59    13,081.66   16,208.58   6,307.05    1,162.34   819.03     542.03     331.78     452.61

  รายได้รวม                 741.56           22,593.36    5,346.52    7,122.60    3,414.61    227.92     207.97     265.30     166.25     139.85

  กำไรสุทธิ                  138.64           3,104.10     1,790.85    2,436.00    875.27      23.72      (32.25)    45.94      37.37      19.43
  ------------------------ ---------------- ------------ ----------- ----------- ----------- ---------- ---------- ---------- ---------- ----------

หมายเหตุ : ยอดลูกหนี้คงเหลือหลังหักดอกเบี้ยที่ยังไม่ถือเป็นรายได้ ก่อนหักค่าเผื่อหนี้สงสัยจะสูญ

: NFS คือ ธนาคาร ธนชาติ จำกัด (มหาชน) TISCO คือ ธนาคาร ทิสโก้ จำกัด (มหาชน) KK
คือ ธนาคาร เกียรตินาคิน จำกัด (มหาชน)

SPL คือ บริษัท สยามพาณิชย์ลีสซิ่ง จำกัด (มหาชน) NVL คือ บริษัท นวลิสซิ่ง จำกัด (มหาชน)
SCAN คือ บริษัท สแกนดิเนเวียลีสซิ่ง จำกัด (มหาชน)

THANI คือ บริษัท ราชธานีลิสซิ่ง จำกัด (มหาชน) SGF คือ บริษัท สยามเจเนอรัล แฟคตอริ่ง
จำกัด (มหาชน)

ECL คือ บริษัทตะวันออกพาณิชย์ลีสซิ่ง จำกัด (มหาชน)

- บัญชีเงินให้กู้ยืมและลูกหนี้ธุรกิจเงินทุน
ซึ่งรวมลูกหนี้สัญญาเช่าซื้อและลูกหนี้ตามสัญญาเช่าทางการเงิน

ที่มา : งบการเงินรวม ประจำปี 2548 ตรวจสอบโดยผู้สอบบัญชี

3.3 การจัดหาผลิตภัณฑ์หรือบริการ

3.3.1 แหล่งที่มาของเงินทุน

แหล่งที่มาของเงินทุนของบริษัทและบริษัทย่อยสามารถสรุปได้ดังนี้

1.  เงินกู้ยืมระยะสั้นจากธนาคารพาณิชย์และสถาบันการเงินทั้งในประเทศและต่างประเทศ

2.  ส่วนของผู้ถือหุ้น ซึ่งประกอบด้วยทุนจดทะเบียนและเรียกชำระแล้ว และกำไรสะสม

3.  เงินที่ได้รับจากการชำระค่างวดของลูกค้า ซึ่งเมื่อหักค่าใช้จ่ายในการดำเนินงานแล้ว
    บริษัทและบริษัทย่อยสามารถนำเงินในส่วนนี้ไปใช้เป็นแหล่งเงินทุนได้

แหล่งที่มาของเงินทุนเฉพาะในส่วนเงินกู้ยืมจากสถาบันการเงิน
กิจการที่เกี่ยวข้องกันและส่วนของผู้ถือหุ้น

  -------------------------------------------------------------------------------------
  แหล่งที่มาของเงินทุน                             31 ธันวาคม            31 ธันวาคม  
                                              2547                 2548       
  ------------------------------------------- ---------- --------- ---------- ---------
                                              มูลค่า       ร้อยละ     มูลค่า       ร้อยละ
                                              (ล้านบาท)             (ล้านบาท)   

  เงินกู้ยืม                                      5,253.60   89.65     6,830.73   88.67

  เงินเบิกเกินบัญชีและเงินกู้ยืมระยะสั้นจากสถาบันการเงิน   4,103.60   70.03     4,252.73   55.21

  - เงินกู้ยืมแก่สถาบันการเงินที่เกี่ยวข้องกัน             1,438.60   24.55     1,997.73   25.94

  เงินกู้ยืมแก่สถาบันการเงินอื่น                       2,665.00   45.48     2,255.00   29.27

  เงินกู้ยืมระยะยาวจากกิจการที่เกี่ยวข้องกัน             -          -         1,050.00   13.63
  ที่ถึงกำหนดชำระภายใน 1 ปี                                                       

  เงินกู้ยืมระยะสั้นจากกิจการที่เกี่ยวข้องกัน              30.00      0.51      295.00     3.83

  เงินกู้ยืมระยะสั้นอื่น                              -          -         163.00     2.11

  เงินกู้ยืมระยะยาวจากกิจการที่เกี่ยวข้องกัน             1,120.00   19.11     1,070.00   13.89

  ส่วนของผู้ถือหุ้น                                 606.70     10.35     872.56     11.33

  รวมแหล่งที่มาของเงินทุน                          5,860.30   100.00    7,703.29   100.00
  -------------------------------------------------------------------------------------

ที่มา : งบการเงินรวมของบริษัท เอเซียเสริมกิจลีสซิ่ง จำกัด (มหาชน) ตรวจสอบโดยผู้สอบบัญชี
สำหรับปี 2547 และปี 2548

- เงินกู้ยืมระยะสั้นจากกิจการที่เกี่ยวข้องกัน
ไม่รวมดอกเบี้ยค้างจ่ายของเงินกู้ยืมระยะสั้นจากกิจการที่เกี่ยวข้องกัน

ทั้งนี้
บริษัทและบริษัทย่อยมีนโยบายในการจัดหาแหล่งเงินทุนให้สอดคล้องกับวัตถุประสงค์ในการใช้เงินและระยะเวลาการใช้เงิน
เพื่อให้บริษัทและบริษัทย่อยมีสภาพคล่องและมีอัตราส่วนหนี้สินต่อทุนที่เหมาะสม
รวมทั้งมีผลกำไรสุทธิที่ดี

2.  การให้กู้ยืม

  บริษัทและบริษัทย่อยมีนโยบายการให้กู้ยืมและขั้นตอนการพิจารณาสินเชื่อตามประเภทของธุรกิจ
  ดังนี้

ธุรกิจเช่าซื้อของบริษัท

1.  นโยบายการให้กู้ยืมของบริษัท

บริษัทให้ความสำคัญต่อคุณภาพของลูกหนี้ โดยบริษัทคำนึงถึงคุณสมบัติของลูกหนี้
ความสามารถในการชำระหนี้ของลูกหนี้ คุณสมบัติของทรัพย์สินที่ใช้ในการเช่าซื้อ
และผู้จัดจำหน่ายรถยนต์ เพื่อป้องกันปัญหาการเกิดหนี้สูญจากการให้สินเชื่อเช่าซื้อดังกล่าว

บริษัทให้บริการสินเชื่อเช่าซื้อแก่บุคคลธรรมดาเป็นหลัก
โดยเน้นให้บริการสินเชื่อเช่าซื้อเฉพาะกับบุคคลธรรมดาที่มีอาชีพการงานที่มั่นคง
มีที่อยู่อาศัยเป็นหลักแหล่งที่แน่นอน และมีรายได้มั่นคงพอเพียงที่จะชำระค่างวดเช่าซื้อ ทั้งนี้
บริษัทได้เสนอบริการทางการเงินในรูปแบบที่หลากหลายต่อลูกค้า
เพื่อให้มีการบริการที่ครบวงจรมากขึ้น การให้วงเงินสินเชื่อเช่าซื้อจะขึ้นอยู่กับประวัติ
สถานะทางการเงินของผู้เช่าซื้อ ประเภทของรถยนต์ สภาพของรถยนต์
และอายุการใช้งานของรถยนต์ ซึ่งโดยปกติแล้วบริษัทจะให้วงเงินสินเชื่อเช่าซื้อเฉลี่ยประมาณร้อยละ
75 ของมูลค่าทรัพย์สินที่ใช้ในการเช่าซื้อ
โดยคิดอัตราดอกเบี้ยเป็นแบบคงที่อ้างอิงกับอัตราดอกเบี้ยของตลาดเป็นหลัก

2.  สรุปขั้นตอนการให้สินเชื่อเช่าซื้อของบริษัท

  []

ขั้นตอนที่ 1 ขั้นตอนการพิจารณาการให้สินเชื่อขั้นต้น

ผู้ขอสินเชื่อติดต่อเจ้าหน้าที่สินเชื่อการตลาดของบริษัทหรือผ่านทางผู้จัดจำหน่ายรถยนต์เพื่อขอสินเชื่อเช่าซื้อ
เจ้าหน้าที่สินเชื่อการตลาดจะสอบถามรายละเอียดเบื้องต้นเกี่ยวกับข้อมูลของผู้ขอสินเชื่อและผู้ค้ำประกัน
และตรวจสอบรายละเอียดและสภาพของทรัพย์สินที่ใช้ในการขอสินเชื่อ นอกจากนี้
เจ้าหน้าที่สินเชื่อการตลาดจะขอเอกสารของผู้ขอสินเชื่อ เช่น เอกสารสำเนาทะเบียนบ้าน
สำเนาบัตรประชาชน หลักฐานทางการเงิน และเอกสารของผู้ค้ำประกัน เป็นต้น
เพื่อใช้ประกอบการพิจารณาอนุมัติสินเชื่อ
รวมทั้งอธิบายเงื่อนไขของการให้สินเชื่อตามสัญญาที่เหมาะสมกับลูกค้าแต่ละราย

ขั้นตอนที่ 2 ขั้นตอนการตรวจสอบคุณสมบัติและคัดเลือกลูกค้า

เจ้าหน้าที่ตรวจสอบสินเชื่อจะตรวจสอบความถูกต้องของข้อมูลของผู้ขอสินเชื่อและผู้ค้ำประกัน
พร้อมกับหาข้อมูลเพิ่มเติมจากแหล่งข้อมูลต่างๆ เพื่อใช้ในการวิเคราะห์สินเชื่อ เช่น
ระบบฐานข้อมูลของบริษัทซึ่งมีข้อมูลของลูกค้ากว่า 100,000 ราย
โดยจะแสดงข้อมูลเกี่ยวกับประวัติลูกค้าที่เคยขอสินเชื่อจากบริษัท ประวัติการชำระค่างวด
ข้อมูลทางด้านสินเชื่อ เป็นต้น ข้อมูลของบริษัท ข้อมูลเครดิตแห่งชาติ จำกัด (National Credit
Bureau Co.,Ltd.) เป็นต้น จากนั้นจึงทำการวิเคราะห์สินเชื่อ และจัดอันดับเครดิตของลูกค้า
(Credit Scoring) และแจ้งผลการวิเคราะห์สินเชื่อให้แก่เจ้าหน้าที่สินเชื่อการตลาด
ในกรณีที่ผู้ขอสินเชื่อมีคุณสมบัติผ่านการพิจารณา
เจ้าหน้าที่สินเชื่อการตลาดจะจัดทำรายงานเพื่อเสนอขออนุมัติสินเชื่อต่อไป
ในกรณีที่ผู้ขอสินเชื่อมีคุณสมบัติไม่ผ่านการพิจารณา
เจ้าหน้าที่สินเชื่อการตลาดจะแจ้งผลการปฏิเสธการให้สินเชื่อไปยังผู้ขอสินเชื่อและ/หรือผู้จัดจำหน่ายรถยนต์ทราบ

ขั้นตอนที่ 3 ขั้นตอนการอนุมัติ

รายงานการเสนอขออนุมัติสินเชื่อจะถูกเสนอต่อผู้มีอำนาจในการอนุมัติสินเชื่อ ทั้งนี้
อำนาจการอนุมัติสินเชื่อเช่าซื้อของบริษัทแบ่งตามวงเงินสินเชื่อสามารถสรุปได้ดังนี้

  --------------------------------- -------------------------------------
  วงเงินการให้สินเชื่อ                   ผู้มีอำนาจในการอนุมัติวงเงินสินเชื่อ

  ไม่เกิน 10 ล้านบาท                   กรรมการผู้จัดการ

  เกินกว่า 10 ล้านบาท แต่ไม่เกิน 25       ผู้รับมอบอำนาจกลุ่ม 1 *
  ล้านบาท                            

  เกินกว่า 25 ล้านบาท แต่ไม่เกิน 100      ผู้รับมอบอำนาจกลุ่ม 1 ร่วมกับผู้รับมอบอำนาจกลุ่ม
  ล้านบาท                            2 **

  เกินกว่า 100 ล้านบาท แต่ไม่เกิน 300     คณะกรรมการบริษัท
  ล้านบาท                            

  เกินกว่า 300 ล้านบาท ขึ้นไป            ผู้ถือหุ้นของบริษัท
  --------------------------------- -------------------------------------

  * ผู้รับมอบอำนาจกลุ่ม 1 ประกอบด้วย กรรมการผู้จัดการ ลงนามร่วมกับรองกรรมการผู้จัดการ
  หรือผู้จัดการทั่วไป

  ** ผู้รับมอบอำนาจกลุ่ม 2 ประกอบด้วย ประธานกรรมการ นายฟง ลอง เชน หรือนายฮวง
  เชง หมิง โดยสองในสามลงนามร่วมกัน

ขั้นตอนที่ 4 ขั้นตอนปฏิบัติการสินเชื่อหลังการอนุมัติ

เจ้าหน้าที่ปฏิบัติการสินเชื่อจะแจ้งผลการอนุมัติให้แก่เจ้าหน้าที่สินเชื่อการตลาด
เพื่อแจ้งผลให้แก่ผู้ขอสินเชื่อและผู้จัดจำหน่ายรถยนต์ทราบ ในกรณีที่ผู้ขอสินเชื่อได้รับการอนุมัติ
เจ้าหน้าที่ปฏิบัติการสินเชื่อจะเตรียมจัดทำสัญญาเพื่อให้ผู้ขอสินเชื่อและผู้ค้ำประกันลงนาม
รวมทั้งจัดให้มีการทำประกันภัยรถยนต์
หลังจากนั้นเจ้าหน้าที่ปฏิบัติการสินเชื่อจะตรวจสอบความถูกต้องของสัญญาและเอกสารประกอบเพื่อจัดส่งให้แก่ฝ่ายการเงินเพื่อดำเนินการชำระค่ารถยนต์ให้แก่ผู้จัดจำหน่ายรถยนต์
โดยผู้จัดจำหน่ายรถยนต์จะจัดการจดทะเบียนรถยนต์ในกรณีที่เป็นรถยนต์ใหม่และโอนทะเบียนในกรณีที่เป็นรถยนต์ใช้แล้วให้เป็นชื่อของบริษัท

ขั้นตอนที่ 5 ขั้นตอนการบริการและการควบคุมสินเชื่อ

เจ้าหน้าที่บริการลูกค้าจะเป็นผู้ติดตามการชำระเงินและจัดชั้นการชำระเงินของลูกค้า (Payment
Grading) บันทึกไว้ในระบบฐานข้อมูลของลูกค้าแต่ละราย
ในกรณีที่ผู้เช่าซื้อสามารถชำระค่างวดครบถ้วนตามเงื่อนไขในสัญญาเช่าซื้อ
บริษัทในฐานะผู้ให้เช่าซื้อจะโอนกรรมสิทธิ์รถยนต์ที่เช่าซื้อให้แก่ผู้เช่าซื้อ

บริษัทมีมาตรการในการควบคุมสินเชื่อเช่าซื้อของบริษัท ซึ่งแบ่งตามจำนวนค่างวดที่ค้างชำระ
สรุปได้ดังนี้

  ---------------------- -----------------------------------------------------------------------------------------------------------
  ประเภทลูกหนี้             มาตรการในการควบคุมสินเชื่อ

  ลูกหนี้ที่ชำระค่างวดตามปกติ – ลูกหนี้ที่ชำระค่างวดตามปกติจะอยู่ในความดูแลของเจ้าหน้าที่บริการลูกค้า โดยจะติดตามทวงถามโดยการโทรศัพท์เมื่อลูกหนี้มีการค้างชำระค่างวด
  ลูกหนี้ที่ค้างชำระไม่เกิน 2    ปัจจุบัน ลูกหนี้ชำระค่างวดตามปกติมีสัดส่วนประมาณร้อยละ 90 ของจำนวนลูกหนี้ทั้งหมด
  งวด                    

  ลูกหนี้ที่ค้างชำระมากกว่า 2   หัวหน้าเจ้าหน้าที่บริการลูกค้าจะต้องติดตามอย่างใกล้ชิดเพื่อเร่งให้ลูกหนี้ชำระหนี้ในส่วนที่คงค้าง
  งวด แต่ไม่เกิน 4 งวด      ในเบื้องต้นหัวหน้าเจ้าหน้าที่บริการลูกค้าจะแจ้งเตือนลูกค้าผ่านทางโทรศัพท์พร้อมส่งจดหมายเตือนไปยังลูกหนี้และผู้ค้ำประกันและออกไปเยี่ยมลูกหนี้
                         เพื่อทำความเข้าใจถึงเหตุผลที่ลูกหนี้ไม่สามารถชำระหนี้ได้ตามกำหนด หากลูกหนี้ยังไม่สามารถชำระหนี้ได้
                         เจ้าหน้าที่จะรวบรวมข้อมูลของลูกหนี้นำเข้าประชุมกับผู้บังคับบัญชา เพื่อแจ้งสาเหตุของปัญหาที่เกิดขึ้นและหาแนวทางแก้ไข

  ลูกหนี้ที่ค้างชำระมากกว่า 4   ลูกหนี้กลุ่มนี้จะอยู่ในความดูแลของฝ่ายบริหารลูกหนี้ ซึ่งมีเจ้าหน้าที่ที่มีความชำนาญในการเร่งรัดและติดตามหนี้โดยเฉพาะ
  งวด แต่ไม่เกิน 6 งวด      เจ้าหน้าที่จะดำเนินการเร่งรัดหนี้ตามขั้นตอนของบริษัท หากลูกหนี้ยังไม่มีการชำระคืนหนี้
                         เจ้าหน้าที่ฝ่ายบริหารลูกหนี้จะเริ่มดำเนินการยึดรถยนต์จากผู้เช่าซื้อ โดยเป็นไปตามข้อกำหนดของสำนักงานคณะกรรมการคุ้มครองผู้บริโภค (สคบ.)
                         ทั้งนี้ ฝ่ายบริหารลูกหนี้จะรับผิดชอบลูกหนี้กลุ่มนี้เพียง 2 เดือนเท่านั้น เมื่อครบ 2 เดือนแล้ว
                         ถ้าลูกหนี้ยังไม่ชำระหนี้ที่คงค้างหรือเจ้าหน้าที่ฝ่ายบริหารลูกหนี้ไม่สามารถยึดรถยนต์คืนกลับมาได้ ทำให้ลูกหนี้มีการค้างชำระค่างวดเกินกว่า 6 งวด
                         เจ้าหน้าที่ฝ่ายบริหารลูกหนี้จะต้องส่งลูกหนี้กลุ่มนี้ให้ฝ่ายกฎหมายเป็นผู้ดูแลต่อไป

  ลูกหนี้ที่ค้างชำระมากกว่า 6   ฝ่ายบริหารลูกหนี้จะส่งลูกหนี้กลุ่มนี้ให้ฝ่ายกฎหมายเป็นผู้ดูแล ฝ่ายกฎหมายจะออกจดหมายแจ้งให้ลูกหนี้ชำระค่างวดภายในระยะเวลาที่กำหนด
  งวดขึ้นไป                (Notice) พร้อมทั้งบอกเลิกสัญญาเช่าซื้อในกรณีที่ลูกหนี้ไม่ชำระหนี้คงค้างภายในระยะเวลาที่แจ้ง
                         ฝ่ายกฎหมายจะดำเนินการฟ้องดำเนินคดีกับลูกหนี้รายดังกล่าว พร้อมกับดำเนินการยึดรถยนต์คืนจากลูกหนี้ควบคู่กันไป ภายหลังจากที่ศาลมีคำพิพากษา
                         บริษัทจะถือปฏิบัติตามคำพิพากษานั้น หากลูกหนี้ไม่สามารถปฏิบัติตามได้ ฝ่ายกฎหมายจะทำการสืบทรัพย์และบังคับคดีลูกหนี้และผู้ค้ำประกันต่อไป
  ---------------------- -----------------------------------------------------------------------------------------------------------

ขั้นตอนที่ 6 ขั้นตอนการประมูลรถยนต์เช่าซื้อที่ยึดคืนมา

บริษัทจัดให้มีการประมูลรถยนต์เช่าซื้อที่ยึดคืนมาประมาณปีละ 3-4 ครั้ง
ซึ่งแต่ละครั้งมีจำนวนรถยนต์ประมาณ 40-60 คัน
โดยเจ้าหน้าที่ฝ่ายบริหารลูกหนี้เป็นผู้จัดการและควบคุมดูแลเรื่องการประมูลรถยนต์
บริษัทจะแจ้งรายละเอียดของการประมูลเกี่ยวกับราคาขั้นต่ำ วัน เวลา
และสถานที่ประมูลให้ผู้ที่สนใจเข้าร่วมประมูลทราบโดยการประชาสัมพันธ์ผ่านสื่อต่างๆ
ในการประมูลขายรถยนต์ที่ยึดได้ของบริษัทกำหนดให้มีคณะกรรมการกำหนดราคา ซึ่งประกอบด้วย
ผู้จัดการสินเชื่อการตลาดอาวุโส ผู้จัดการฝ่ายควบคุมสินเชื่ออาวุโส และผู้จัดการสาขา
ร่วมกันกำหนดราคาที่ใช้เป็นฐานในการประมูลขาย
เพื่อให้ราคาดังกล่าวเป็นราคาใกล้เคียงกับราคาตลาดให้มากที่สุด นอกจากนี้
บริษัทกำหนดให้มีคณะกรรมการประมูลขายรถยึด ซึ่งประกอบด้วย
ผู้ช่วยผู้จัดการทั่วไปสายงานควบคุมสินเชื่อ ผู้ช่วยผู้จัดการทั่วไปสายงานสินเชื่อการตลาด
และผู้ช่วยผู้จัดการทั่วไปสายงานกิจการสาขา
เพื่อควบคุมดูแลการประมูลรถยนต์ให้เกิดความโปร่งใสมากที่สุด

ทั้งนี้ สัญญาเช่าซื้อที่ทำขึ้นตั้งแต่วันที่ 1 กันยายน 2543
ซึ่งอยู่ภายใต้การควบคุมของสำนักงานคณะกรรมการคุ้มครองผู้บริโภค (สคบ.)
กำหนดให้ผู้ประกอบการให้เช่าซื้อรถยนต์ทุกรายจะต้องปฏิบัติตามข้อกำหนดเกี่ยวกับการประมูลขายรถยึด
กล่าวคือ
หากมีการนำรถยึดออกประมูลขายทำให้ได้ราคาขายเกินกว่ามูลหนี้คงค้างตามสัญญาของลูกหนี้
บริษัทจะคืนเงินส่วนเกินให้กับผู้เช่าซื้อ ในทางกลับกันหากมีส่วนขาดทุน
ผู้เช่าซื้อจะต้องชำระค่าเสียหายให้กับบริษัทตามจำนวนที่เกิดขึ้นจริง

ดังนั้น เมื่อบริษัทเกิดขาดทุนจากการประมูลขายรถยึด
บริษัทจะทำหนังสือแจ้งให้ลูกหนี้รับทราบและนำเงินส่วนต่างดังกล่าวมาชำระคืนให้กับบริษัทภายในระยะเวลาที่กำหนด
หากลูกหนี้ไม่นำเงินส่วนต่างดังกล่าวมาชำระคืนภายในกำหนดระยะเวลาดังกล่าว
บริษัทก็จะดำเนินการฟ้องร้องเรียกค่าเสียหายจากลูกค้าในชั้นศาลต่อไป

สำหรับทรัพย์สินที่ยึดจากลูกหนี้ (ลูกค้าและผู้ค้ำประกัน) ตามคำสั่งศาล
สำนักงานบังคับคดีจะเป็นผู้ดำเนินการประมูลขายทรัพย์สินดังกล่าว

ธุรกิจลีสซิ่งและเช่าซื้อของบริษัทย่อย

1)  นโยบายการให้กู้ยืมของบริษัทย่อย

บริษัทย่อยให้บริการสินเชื่อลีสซิ่งและเช่าซื้อแก่นิติบุคคลเป็นหลัก
โดยวงเงินสินเชื่อลีสซิ่งและเช่าซื้อที่ให้จะขึ้นอยู่กับประวัติการดำเนินธุรกิจ ประเภทธุรกิจ
ฐานะการเงิน ความสามารถในการชำระเงิน และผลประกอบการของผู้ขอใช้สินเชื่อ
รวมทั้งคำนึงถึงประเภท ราคาตามสภาพ
และอายุการใช้งานของทรัพย์สินที่ใช้สำหรับลีสซิ่งและเช่าซื้อ
ซึ่งโดยปกติแล้วบริษัทย่อยจะให้วงเงินสินเชื่อลีสซิ่งและเช่าซื้อประมาณร้อยละ 70 – 80
ของมูลค่าทรัพย์สิน โดยมีอายุสัญญาลีสซิ่งเฉลี่ยประมาณ 3 – 4 ปี
และอายุสัญญาเช่าซื้อเฉลี่ยประมาณ 18-24 เดือน ทั้งนี้
อายุสัญญาลีสซิ่งและเช่าซื้อจะสั้นหรือยาวขึ้นอยู่กับอายุการใช้งานของทรัพย์สินแต่ละประเภท
สำหรับอัตราดอกเบี้ยในการให้บริการสินเชื่อลีสซิ่งและเช่าซื้อของบริษัทย่อยส่วนใหญ่ใช้อัตราดอกเบี้ยแบบคงที่เป็นหลัก
มีเพียงส่วนน้อยที่บริษัทย่อยคิดอัตราดอกเบี้ยแบบลอยตัว โดยอิงจากอัตราดอกเบี้ย MOR (Minimum
Overdue Rate) ของธนาคารกรุงเทพ จำกัด (มหาชน)

สรุปขั้นตอนการให้สินเชื่อลีสซิ่งและเช่าซื้อของบริษัทย่อย

[]

ขั้นตอนที่ 1 ขั้นตอนการพิจารณาการให้สินเชื่อขั้นต้น

ผู้ขอสินเชื่อติดต่อกับเจ้าหน้าที่สินเชื่อการตลาดของบริษัทย่อยเพื่อขอสินเชื่อ
เจ้าหน้าที่สินเชื่อการตลาดจะสอบถามรายละเอียดเบื้องต้นเกี่ยวกับข้อมูลของผู้ขอสินเชื่อและรายละเอียดของทรัพย์สินที่ต้องการเช่า/เช่าซื้อ
นอกจากนี้ เจ้าหน้าที่สินเชื่อการตลาดจะขอเอกสารของผู้ขอสินเชื่อ เช่น หนังสือรับรองบริษัท
หลักฐานทางการเงิน เป็นต้น เพื่อใช้ประกอบการพิจารณาอนุมัติสินเชื่อ
รวมทั้งอธิบายเงื่อนไขของการให้สินเชื่อตามสัญญาที่เหมาะสมกับลูกค้าแต่ละราย

ขั้นตอนที่ 2 ขั้นตอนการตรวจสอบคุณสมบัติและคัดเลือกลูกค้า

เจ้าหน้าที่สินเชื่อการตลาดจะตรวจสอบความถูกต้องของข้อมูลของผู้ขอสินเชื่อและผู้ค้ำประกัน
พร้อมกับหาข้อมูลเพิ่มเติมจากแหล่งข้อมูลต่างๆ เช่น ระบบฐานข้อมูลลูกค้าของบริษัทย่อย ระบบ
Business Online เป็นต้น จากนั้นจึงทำการวิเคราะห์สินเชื่อ และจัดอันดับลูกค้า (Credit
Scoring) ในกรณีที่ผู้ขอสินเชื่อมีคุณสมบัติผ่านการพิจารณา
เจ้าหน้าที่สินเชื่อการตลาดจะจัดทำรายงานเพื่อขออนุมัติสินเชื่อต่อไป
ในกรณีที่ผู้ขอสินเชื่อมีคุณสมบัติไม่ผ่านการพิจารณา
เจ้าหน้าที่สินเชื่อการตลาดจะแจ้งผลการปฏิเสธการให้สินเชื่อไปยังผู้ขอสินเชื่อทราบ

ขั้นตอนที่ 3 ขั้นตอนการอนุมัติ

รายงานการเสนอขออนุมัติสินเชื่อจะถูกเสนอต่อผู้มีอำนาจในการอนุมัติสินเชื่อ ทั้งนี้
อำนาจการอนุมัติสินเชื่อของบริษัทย่อยแบ่งตามวงเงินสินเชื่อสามารถสรุปได้ดังนี้

  ----------------------------------- -----------------------------------
  วงเงินการให้สินเชื่อ                     ผู้มีอำนาจในการอนุมัติวงเงินสินเชื่อ

  ไม่เกิน 15 ล้านบาท                     กรรมการผู้จัดการ

  เกินกว่า 15 ล้านบาท แต่ไม่เกิน 25 ล้านบาท  ผู้รับมอบอำนาจกลุ่ม 1 *

  เกินกว่า 25 ล้านบาท แต่ไม่เกิน 200 ล้านบาท ผู้รับมอบอำนาจกลุ่ม 1
                                      ร่วมกับผู้รับมอบอำนาจกลุ่ม 2 **

  เกินกว่า 200 ล้านบาท แต่ไม่เกิน 500       คณะกรรมการบริษัท
  ล้านบาท                              

  เกินกว่า 500 ล้านบาท ขึ้นไป              ผู้ถือหุ้นของบริษัท
  ----------------------------------- -----------------------------------

  * ผู้รับมอบอำนาจกลุ่ม 1 ประกอบด้วย กรรมการผู้จัดการ ลงนามร่วมกับรองกรรมการผู้จัดการ
  หรือผู้จัดการทั่วไป

  ** ผู้รับมอบอำนาจกลุ่ม 2 ประกอบด้วย ประธานกรรมการ นายฟง ลอง เชน หรือนายฮวง
  เชง หมิง โดยสองในสามลงนามร่วมกัน

ขั้นตอนที่ 4 ขั้นตอนปฏิบัติการสินเชื่อหลังการอนุมัติ

เจ้าหน้าที่สินเชื่อการตลาดจะแจ้งผลการพิจารณาให้แก่ผู้ขอสินเชื่อและผู้จัดจำหน่ายสินค้าทราบ
ในกรณีที่ผู้ขอสินเชื่อได้รับการอนุมัติ
เจ้าหน้าที่ปฏิบัติการสินเชื่อจะเตรียมจัดทำสัญญาเพื่อให้ผู้ขอสินเชื่อและผู้ค้ำประกันลงนาม
รวมทั้งจัดทำประกันภัยสินค้าที่ใช้ในการ
ลีสซิ่งและเช่าซื้อด้วย
หลังจากนั้นเจ้าหน้าที่ปฏิบัติการสินเชื่อจะตรวจสอบความถูกต้องของสัญญาและเอกสารประกอบเพื่อจัดส่งให้ฝ่ายการเงินดำเนินการชำระค่าสินค้าให้แก่ผู้จัดจำหน่ายสินค้า

ขั้นตอนที่ 5 ขั้นตอนการบริการและการควบคุมสินเชื่อ

โดยส่วนใหญ่บริษัทย่อยจะเก็บเช็คค่างวดล่วงหน้าตลอดอายุสัญญาเช่า/เช่าซื้อจากผู้เช่า/เช่าซื้อ
ในกรณีที่บริษัทย่อยไม่ได้รับเช็คล่วงหน้าครบอายุสัญญา
เจ้าหน้าที่บริการลูกค้าจะเป็นผู้ติดตามการชำระเงิน ในกรณีที่เป็นสัญญาเช่าซื้อ
หากผู้เช่าซื้อสามารถชำระค่างวดครบถ้วนตามสัญญา
บริษัทย่อยก็จะโอนกรรมสิทธิ์ในทรัพย์สินให้แก่ผู้เช่าซื้อ
ส่วนสัญญาเช่าบริษัทย่อยจะให้สิทธิผู้เช่าในการเลือกซื้อทรัพย์สินในราคาที่ตกลงไว้

ในกรณีที่เช็คค่าเช่า/เช่าซื้อไม่สามารถเรียกเก็บได้ หรือลูกค้าเริ่มมีปัญหาในการผ่อนชำระ
บริษัทย่อยมีมาตรการในการติดตามผู้เช่า/เช่าซื้อ ดังนี้

-   ติดตามทวงถามทางโทรศัพท์โดยเจ้าหน้าที่บริหารลูกหนี้

-   นัดพบลูกค้าเพื่อเยี่ยมชมกิจการ
    ทำการประเมินการดำเนินธุรกิจและความสามารถในการผ่อนชำระหนี้
    ตลอดจนพิจารณาสภาพคล่อง พร้อมทั้งทำการเจรจาต่อรอง เพื่อกำหนดวันชำระค่างวดที่ค้าง

-   หากลูกค้าไม่สามารถชำระค่างวดตามที่ตกลงกันไว้
    เจ้าหน้าที่บริหารลูกหนี้ก็จะทำการเจรจาให้ส่งมอบทรัพย์สินที่เช่า/เช่าซื้อคืน

-   ในกรณีที่ลูกค้าไม่ยินยอมส่งมอบทรัพย์สินที่เช่า/เช่าซื้อคืน อีกทั้งยังไม่สามารถชำระค่างวดได้
    เจ้าหน้าที่บริหารลูกหนี้ก็จะส่งฝ่ายกฎหมายดำเนินการต่อไป

อย่างไรก็ตาม เจ้าหน้าที่บริหารลูกหนี้มีการประชุมร่วมกับฝ่ายบริหารทุกๆ เดือนอย่างน้อยเดือนละ 1
ครั้ง เพื่อรายงานผลการติดตามการชำระหนี้ของลูกค้าที่ยังคงค้างชำระค่างวดทุกราย
เพื่อหาแนวทางในการติดตาม พร้อมทั้งใช้มาตรการต่างๆ ต่อไป เช่น ขอทรัพย์สินที่เช่า/เช่าซื้อคืน
ฟ้องร้องตามเช็ค ส่งฝ่ายกฎหมายดำเนินการต่อไป เป็นต้น

ขั้นตอนที่ 6 ขั้นตอนการประมูลขายทรัพย์สิน

สำหรับทรัพย์สินประเภทยานพาหนะ บริษัทย่อยจะจัดให้มีการประมูลรถยนต์ที่ยึดคืนมาได้ร่วมกับบริษัท
สำหรับทรัพย์สินประเภทเครื่องจักร บริษัทย่อยจะดำเนินการขายเครื่องจักรดังกล่าวด้วยวิธีต่างๆ
เช่น กำหนดให้ผู้สนใจเสนอราคาซื้อเครื่องจักร หรือขายผ่านผู้จัดจำหน่ายเครื่องจักร เป็นต้น
โดยบริษัทย่อยจะสอบถามราคาขายทรัพย์สินจากผู้จัดจำหน่ายหลายๆ
รายที่จำหน่ายเครื่องจักรประเภทเดียวกันเพื่อนำมากำหนดราคาขายที่เหมาะสม
จากนั้นจึงแจ้งราคาขายและรายละเอียดของทรัพย์สินให้แก่ผู้ซื้อทรัพย์สิน ทั้งนี้
บริษัทย่อยจัดตั้งคณะกรรมการ ซึ่งประกอบด้วย ผู้จัดการสินเชื่อการตลาด และผู้ช่วยผู้จัดการทั่วไป
เพื่อควบคุมการขายทรัพย์สินให้เกิดความโปร่งใส

หากมีการนำทรัพย์สินยึดออกประมูลขายทำให้ได้ราคาขายเกินกว่ามูลหนี้คงค้างตามสัญญาของลูกหนี้
บริษัทย่อยจะคืนเงินส่วนเกินให้กับลูกหนี้ ในทางกลับกันหากมีส่วนขาดทุน
ลูกหนี้จะต้องชำระค่าเสียหายให้กับบริษัทย่อยตามจำนวนที่เกิดขึ้นจริง

ดังนั้น เมื่อบริษัทย่อยเกิดขาดทุนจากการประมูลขายทรัพย์สิน
บริษัทย่อยจะทำหนังสือแจ้งให้ลูกหนี้รับทราบและนำเงินส่วนต่างดังกล่าวมาชำระคืนให้กับบริษัทย่อยภายในระยะเวลาที่กำหนด
หากลูกหนี้ไม่นำเงินส่วนต่างดังกล่าวมาชำระคืนภายในกำหนดระยะเวลาดังกล่าว
บริษัทย่อยก็จะดำเนินการฟ้องร้องเรียกค่าเสียหายจากลูกหนี้ในชั้นศาลต่อไป

สำหรับทรัพย์สินที่ยึดจากลูกหนี้และผู้ค้ำประกันตามคำสั่งศาล
สำนักงานบังคับคดีจะเป็นผู้ดำเนินการประมูลขายทรัพย์สินดังกล่าว

ธุรกิจแฟคตอริ่ง

-   สินเชื่อแฟคตอริ่งภายในประเทศ

1) นโยบายการให้เบิกเงินสดล่วงหน้าสำหรับสินเชื่อแฟคตอริ่งภายในประเทศ

บริษัทย่อยให้บริการสินเชื่อแฟคตอริ่งแก่บริษัทผู้ขายสินค้าและบริการที่เป็นผู้ประกอบการขนาดกลางและขนาดย่อมเป็นหลัก
โดยวงเงินสินเชื่อแฟคตอริ่งจะขึ้นอยู่กับประวัติการดำเนินธุรกิจ ประเภทธุรกิจ ฐานะทางการเงิน
และผลประกอบการของผู้ขายสินค้าและบริการ
รวมทั้งคำนึงถึงคุณภาพของลูกหนี้การค้าและความน่าเชื่อถือในเรื่องเครดิตทางการค้าของบริษัทผู้ขายสินค้าและบริการและผู้ซื้อสินค้าด้วย
หากบริษัทผู้ขายสินค้าและบริการต้องการที่จะใช้สินเชื่อแฟคตอริ่ง
บริษัทผู้ขายสินค้าและบริการจะนำใบเรียกเก็บเงินมาโอนสิทธิให้บริษัทย่อย
ในแต่ละครั้งบริษัทย่อยจะให้สินเชื่อแฟคตอริ่งไม่เกินร้อยละ 80
ของมูลค่าเรียกเก็บเงินตามใบเรียกเก็บเงินแต่ละใบ
ซึ่งบริษัทผู้ขายสินค้าและบริการจะต้องหมุนเวียนเงินไม่เกินวงเงินสินเชื่อรวมที่ได้รับอนุมัติ
อายุเฉลี่ยของการให้สินเชื่อหมุนเวียนตามใบเรียกเก็บเงินแต่ละใบประมาณ 60 – 90 วัน
อัตราดอกเบี้ยสำหรับสินเชื่อแฟคตอริ่งภายในประเทศของบริษัทย่อยคิดในอัตราดอกเบี้ยแบบลอยตัวเป็นหลัก
โดยจะอิงกับอัตราดอกเบี้ย MOR (Minimum Overdue Rate) ของธนาคารพาณิชย์
บวกด้วยร้อยละ 1.0 – 4.0 ต่อปี ทั้งนี้
ขึ้นอยู่กับสถานะทางการเงินของผู้ขายสินค้าและบริการและคุณภาพของลูกหนี้การค้าของผู้ขายสินค้าและบริการเป็นหลัก
นอกจากนี้ บริษัทย่อยมีนโยบายในการทบทวนและต่ออายุวงเงินสินเชื่อทุกๆ 6 - 12 เดือน
เพื่อให้สินเชื่อแฟคตอริ่งมีประสิทธิภาพมากยิ่งขึ้น

2) สรุปขั้นตอนการให้สินเชื่อแฟคตอริ่งภายในประเทศ

  []

ขั้นตอนที่ 1 ขั้นตอนการพิจารณาการให้สินเชื่อขั้นต้น

ผู้ขอสินเชื่อติดต่อกับเจ้าหน้าที่สินเชื่อการตลาดของบริษัทย่อยเพื่อขอสินเชื่อ
เจ้าหน้าที่สินเชื่อการตลาดจะสอบถามรายละเอียดเบื้องต้นเกี่ยวกับข้อมูลของผู้ขอสินเชื่อ นอกจากนี้
เจ้าหน้าที่สินเชื่อการตลาดจะขอเอกสารของผู้ขอสินเชื่อ เช่น หนังสือรับรองบริษัท
หลักฐานทางการเงิน เป็นต้น เพื่อใช้ประกอบการพิจารณาอนุมัติสินเชื่อ

ขั้นตอนที่ 2 ขั้นตอนการตรวจสอบคุณสมบัติและคัดเลือกลูกค้า

เจ้าหน้าที่สินเชื่อการตลาดตรวจสอบข้อมูลของผู้ขายสินค้าและบริการและผู้ซื้อสินค้าจากแหล่งข้อมูล
เช่น ระบบฐานข้อมูลลูกค้าของบริษัทย่อย ระบบ Business Online เป็นต้น รวมทั้งจัดอันดับลูกค้า
(Credit Scoring) และทำการวิเคราะห์สินเชื่อ
ในกรณีที่ผู้ขอสินเชื่อมีคุณสมบัติไม่ผ่านการพิจารณา
เจ้าหน้าที่สินเชื่อการตลาดจะแจ้งผลการปฏิเสธการให้สินเชื่อไปยังผู้ขอสินเชื่อทราบ
ในกรณีที่ผู้ขอสินเชื่อมีคุณสมบัติผ่านการพิจารณา
เจ้าหน้าที่สินเชื่อการตลาดจะจัดทำเป็นรายงานการขออนุมัติการใช้สินเชื่อแฟคตอริ่งเสนอต่อผู้มีอำนาจในการอนุมัติต่อไป

ขั้นตอนที่ 3 ขั้นตอนการอนุมัติ

รายงานการเสนอขออนุมัติสินเชื่อจะถูกเสนอต่อผู้มีอำนาจในการอนุมัติสินเชื่อ ทั้งนี้
อำนาจการอนุมัติสินเชื่อแฟคตอริ่งของบริษัทย่อยแบ่งตามวงเงินสินเชื่อสามารถสรุปได้ดังนี้

  ----------------------------------- -----------------------------------
  วงเงินการให้สินเชื่อ                     ผู้มีอำนาจในการอนุมัติวงเงินสินเชื่อ

  ไม่เกิน 15 ล้านบาท                     กรรมการผู้จัดการ

  เกินกว่า 15 ล้านบาท แต่ไม่เกิน 25 ล้านบาท  ผู้รับมอบอำนาจกลุ่ม 1 *

  เกินกว่า 25 ล้านบาท แต่ไม่เกิน 200 ล้านบาท ผู้รับมอบอำนาจกลุ่ม 1
                                      ร่วมกับผู้รับมอบอำนาจกลุ่ม 2 **

  เกินกว่า 200 ล้านบาท แต่ไม่เกิน 500       คณะกรรมการบริษัท
  ล้านบาท                              

  เกินกว่า 500 ล้านบาท ขึ้นไป              ผู้ถือหุ้นของบริษัท
  ----------------------------------- -----------------------------------

* ผู้รับมอบอำนาจกลุ่ม 1 ประกอบด้วย กรรมการผู้จัดการ ลงนามร่วมกับรองกรรมการผู้จัดการ
หรือผู้จัดการทั่วไป

** ผู้รับมอบอำนาจกลุ่ม 2 ประกอบด้วย ประธานกรรมการ นายฟง ลอง เชน หรือนายฮวง เชง
หมิง โดยสองในสามลงนามร่วมกัน

ขั้นตอนที่ 4 ขั้นตอนปฏิบัติการสินเชื่อหลังการอนุมัติ

เจ้าหน้าที่สินเชื่อการตลาดจะแจ้งผลการพิจารณาให้แก่ผู้ขอสินเชื่อทราบ
ในกรณีที่ผู้ขอสินเชื่อได้รับการอนุมัติ
เจ้าหน้าที่ปฏิบัติการสินเชื่อจะเตรียมจัดทำสัญญาเพื่อให้ผู้ขอสินเชื่อและผู้ค้ำประกันลงนาม
หลังจากนั้นเจ้าหน้าที่ปฏิบัติการสินเชื่อจะตรวจสอบความถูกต้องของสัญญาและเอกสารประกอบ

ขั้นตอนที่ 5 ขั้นตอนการโอนสิทธิ

ภายหลังจากที่ผู้ขอสินเชื่อหรือผู้ขายสินค้าและบริการมีการส่งมอบสินค้าให้แก่ผู้ซื้อสินค้าและผู้ซื้อสินค้าได้ลงนามในใบส่งสินค้าเรียบร้อยแล้ว
ผู้ขายสินค้าและบริการจะออกใบเรียกเก็บเงินให้กับผู้ซื้อสินค้าและนัดวันชำระค่าสินค้าและบริการกับผู้ซื้อสินค้า
ผู้ขายสินค้าและบริการนำส่งใบส่งสินค้าและใบเรียกเก็บเงินให้แก่บริษัทย่อย
ซึ่งใบส่งสินค้าจะต้องมีการลงนามการรับสินค้าและบริการจากผู้ซื้อสินค้าเพื่อแสดงว่าบริษัทผู้ขายสินค้าและบริการได้ส่งมอบสินค้าและบริการให้แก่ผู้ซื้อสินค้าเรียบร้อยแล้ว
เจ้าหน้าที่ปฏิบัติการสินเชื่อจะทำรายงานเสนอต่อผู้มีอำนาจในการอนุมัติสินเชื่อของบริษัทย่อย
เพื่อขออนุมัติจ่ายเงินเบิกล่วงหน้าตามมูลค่าของใบเรียกเก็บเงินแต่ละใบ
เพื่อกำหนดจำนวนเงินที่ผู้ขายสินค้าและบริการจะได้รับ อัตราดอกเบี้ย ค่าธรรมเนียมการใช้บริการ
และระยะเวลาชำระคืนที่สอดคล้องกับเงื่อนไขการชำระเงินของลูกหนี้การค้า
ซึ่งการกำหนดเงื่อนไขต่างๆ จะขึ้นอยู่กับประเภทสินค้า คุณภาพของผู้ซื้อสินค้า
และคุณภาพของใบเรียกเก็บเงิน เสนอต่อผู้มีอำนาจในการอนุมัติสินเชื่อของบริษัทย่อย ทั้งนี้
ผู้ขายสินค้าและบริการจะต้องหมุนเวียนการใช้สินเชื่อแฟคตอริ่งภายในวงเงินสินเชื่อรวมที่กำหนด
ภายหลังได้รับอนุมัติจากผู้มีอำนาจในการอนุมัติสินเชื่อของบริษัทย่อยแล้ว
เจ้าหน้าที่ปฏิบัติการสินเชื่อจะแจ้งผลการอนุมัติให้ผู้ขายสินค้าและบริการทราบและแจ้งการโอนสิทธิการเรียกเก็บเงินให้แก่ผู้ซื้อสินค้าและบริการทุกรายทราบด้วยวิธีการโอนสิทธิการเรียกเก็บเงินโดยตรง
คือ
ผู้ซื้อสินค้าและบริการลงนามในหนังสือแจ้งการโอนสิทธิและชำระเงินค่าสินค้าและบริการโดยตรงให้กับบริษัทย่อย
และวิธีการโอนสิทธิการรับเงินโดยอ้อม คือ
บริษัทย่อยจัดส่งหนังสือแจ้งการโอนสิทธิเรียกร้องให้ผู้ซื้อสินค้าและบริการทราบเป็นจดหมายลงทะเบียนพร้อมใบตอบรับทางไปรษณีย์เพื่อให้ผู้ซื้อสินค้าและบริการชำระเงินค่าสินค้าและบริการให้แก่บริษัทย่อยเมื่อถึงกำหนดชำระ
โดยบริษัทย่อยจะถือว่าผู้ซื้อสินค้าและบริการรับทราบการโอนสิทธิเรียกร้องเมื่อบริษัทย่อยได้รับคืนใบตอบรับทางไปรษณีย์ที่มีผู้ลงนามแล้ว
ซึ่งเป็นไปตามที่กฎหมายกำหนดว่าหากมีผู้ลงนามตอบรับในใบตอบรับทางไปรษณีย์แล้ว
ให้ถือว่าผู้ซื้อสินค้าและบริการรับทราบการโอนสิทธิชำระเงินนั้นแล้ว
สำหรับกรณีที่ผู้ซื้อสินค้าชำระเงินค่าสินค้าและบริการโดยการสั่งจ่ายเช็คในนามของผู้ขายสินค้า
บริษัทย่อยจะให้ผู้ขายสินค้าและบริการเปิดบัญชีออมทรัพย์กับธนาคารพาณิชย์
โดยบริษัทย่อยจะเป็นผู้เก็บสมุดนำฝากไว้
และให้ผู้ขายสินค้าลงนามในหนังสือยินยอมให้บริษัทย่อยหักบัญชีโดยตรง (Direct Debit)
ได้ทันทีเมื่อผู้ซื้อสินค้าและบริการชำระเงินค่าสินค้าและบริการ

ขั้นตอนที่ 6 ขั้นตอนการจ่ายเงินและควบคุมสินเชื่อ

บริษัทย่อยมีขั้นตอนการจ่ายเงินและการควบคุมสินเชื่อแฟคตอริ่งดังนี้

- ฝ่ายปฏิบัติการสินเชื่อจะเป็นผู้ดูแลการเรียกเก็บหนี้ตามบัญชีลูกหนี้การค้าเมื่อครบกำหนดชำระ
หากลูกหนี้การค้าไม่สามารถชำระหนี้ได้ตามกำหนด บริษัทย่อยจะถามถึงสาเหตุและนัดวันชำระหนี้ใหม่
เมื่อถึงกำหนดวันชำระหนี้ใหม่ หากลูกหนี้การค้ายังคงปฏิเสธการชำระหนี้เกิน 1 เดือน
ฝ่ายปฏิบัติการสินเชื่อก็จะแจ้งให้เจ้าหน้าที่บริหารลูกหนี้ทราบทันที

- เจ้าหน้าที่บริหารลูกหนี้ก็จะดำเนินการเร่งรัดการชำระหนี้ของลูกหนี้การค้าเบื้องต้น
พร้อมทั้งติดตามทวงถามการชำระหนี้คืนจากลูกค้าผู้โอนสิทธิเรียกร้องทันที

- หากลูกหนี้การค้าและลูกค้าผู้โอนสิทธิเรียกร้องไม่สามารถชำระหนี้คืนได้ภายในระยะเวลา 4
เดือน
เจ้าหน้าที่บริหารลูกหนี้จะส่งลูกหนี้การค้าและลูกค้าผู้โอนสิทธิเรียกร้องดังกล่าวไปให้ฝ่ายกฎหมายดำเนินการตามขั้นตอนต่อไป

ขั้นตอนที่ 7 ขั้นตอนการประมูลทรัพย์สิน

บริษัทย่อยดำเนินการฟ้องร้องเรียกค่าเสียหายจากลูกหนี้ในชั้นศาล
เพื่อสามารถดำเนินการยึดทรัพย์สินของลูกหนี้ (ลูกค้าและผู้ค้ำประกัน)
ซึ่งทรัพย์สินที่ยึดจากลูกหนี้ตามคำสั่งศาล
สำนักงานบังคับคดีจะเป็นผู้ดำเนินการประมูลขายทรัพย์สินดังกล่าว

-   สินเชื่อแฟคตอริ่งระหว่างประเทศ

1) นโยบายการให้สินเชื่อแฟคตอริ่งระหว่างประเทศ

ปัจจัยที่ใช้ในการพิจารณาอนุมัติสินเชื่อแฟคตอริ่งระหว่างประเทศ ประกอบด้วย การคัดเลือก
Correspondent Factor ที่เป็นสมาชิกของสมาคมแฟคตอริ่งระหว่างประเทศ (FCI)
ที่มีฐานะการเงินและผลประกอบการที่ดี
รวมถึงพิจารณาคุณภาพของลูกหนี้การค้าและความน่าเชื่อถือในเรื่องเครดิตทางการค้าของผู้นำเข้า/ผู้ส่งออก
บริษัทย่อยจะให้บริการแก่ลูกค้าที่เปิดบัญชีขายเชื่อชำระค่าสินค้าและบริการ แบบ Opened Account
และ Document against Acceptance ซึ่งเป็นสินเชื่อที่ไม่มีหลักประกัน
ในขณะที่การใช้บริการสินเชื่อของธนาคารพาณิชย์อยู่ในรูปของวงเงินสินเชื่อ Letter of Credit
ทั้งนี้
การใช้บริการสินเชื่อแฟคตอริ่งระหว่างประเทศจะช่วยขจัดปัญหาอันเนื่องจากต้องใช้หลักประกันและอาจมีความล่าช้าในการเจรจาขอเปิดวงเงินสินเชื่อ
Letter of Credit กับธนาคารพาณิชย์ได้

สำหรับสินเชื่อแฟคตอริ่งเพื่อการนำเข้าจัดเป็นการค้ำประกันการชำระเงินค่าสินค้าและบริการของผู้นำเข้าต่อผู้ส่งออก
โดย Correspondent Factor จะนำใบเรียกเก็บเงินมาโอนสิทธิให้บริษัทย่อย
ซึ่งบริษัทย่อยรับประกันการชำระเงินร้อยละ 70 – 100
ของมูลค่าเรียกเก็บเงินตามใบเรียกเก็บเงินแต่ละใบ
อายุเฉลี่ยของใบเรียกเก็บเงินแต่ละใบประมาณ 60 – 90 วัน
บริษัทย่อยคิดค่าธรรมเนียมจากการให้สินเชื่อแฟคตอริ่งเพื่อการนำเข้าประมาณร้อยละ 0.5-1.5
ของมูลค่าในใบกำกับสินค้า

สำหรับสินเชื่อแฟคตอริ่งเพื่อการส่งออก
บริษัทย่อยเป็นตัวกลางในการติดต่อประสานงานกับผู้ให้บริการสินเชื่อแฟคตอริ่งเพื่อการนำเข้าของผู้นำเข้าที่อยู่ต่างประเทศซึ่งเป็นบริษัทคู่ค้าของผู้ส่งออก
การให้บริการสินเชื่อแฟคตอริ่งเพื่อการส่งออกของบริษัทย่อยแบ่งได้เป็น 2 รูปแบบ คือ
การค้ำประกันการชำระเงินเพียงอย่างเดียว และการให้สินเชื่อแก่ผู้ส่งออกสินค้า ทั้งนี้
ผู้ส่งออกจะนำใบเรียกเก็บเงินมาโอนสิทธิเรียกร้องให้บริษัทย่อย
ในแต่ละครั้งบริษัทย่อยจะให้สินเชื่อแฟคตอริ่งระหว่างประเทศไม่เกินร้อยละ 80
ของมูลค่าเรียกเก็บเงินตามใบเรียกเก็บเงินแต่ละใบ
ซึ่งผู้ขอสินเชื่อแฟคตอริ่งจะต้องหมุนเวียนเงินไม่เกินวงเงินสินเชื่อรวมที่ได้รับอนุมัติ
อายุเฉลี่ยของใบเรียกเก็บเงินแต่ละใบประมาณ 60 – 90 วัน
อัตราดอกเบี้ยสำหรับสินเชื่อแฟคตอริ่งระหว่างประเทศของบริษัทย่อยคิดในอัตราดอกเบี้ยแบบลอยตัวเป็นหลัก
โดยจะอิงกับอัตราดอกเบี้ยเงินเบิกเกินบัญชี (MOR) ของธนาคารพาณิชย์ บวกด้วยร้อยละ 0.5-5.0
ต่อปี ทั้งนี้ ขึ้นอยู่กับเครดิตของผู้ส่งออกและคุณภาพของลูกหนี้การค้าของผู้ส่งออกเป็นหลัก

นอกจากนี้ บริษัทย่อยมีนโยบายในการทบทวนและต่ออายุวงเงินสินเชื่อทุกๆ 6 – 12 เดือน
เพื่อให้สินเชื่อแฟคตอริ่งมีคุณภาพมากยิ่งขึ้น

2) สรุปขั้นตอนการให้สินเชื่อแฟคตอริ่งระหว่างประเทศ

  []

ขั้นตอนการทำแฟคตอริ่งระหว่างประเทศ

1) ผู้ส่งออกขอใช้บริการแฟคตอริ่งเพื่อการส่งออกจากผู้ให้บริการแฟคตอริ่งเพื่อการส่งออก

2) ผู้ให้บริการแฟคตอริ่งเพื่อการส่งออกอนุมัติวงเงินสินเชื่อ
และทำสัญญาแฟคตอริ่งเพื่อการส่งออกกับผู้ส่งออก

3) ผู้ส่งออกส่งสินค้าไปยังผู้นำเข้าสินค้า

4)
ผู้ส่งออกโอนสิทธิการรับเงินให้แก่ผู้ให้บริการแฟคตอริ่งเพื่อการส่งออกและโอนสิทธิเรียกร้องต่อไปยังผู้ให้บริการแฟคตอริ่งเพื่อการนำเข้า

5)
ผู้ให้บริการแฟคตอริ่งเพื่อการส่งออกให้บริการเบิกเงินทุนหมุนเวียนล่วงหน้าตามเงื่อนไขให้แก่ผู้ส่งออก

6)
ผู้ให้บริการแฟคตอริ่งเพื่อการนำเข้าเรียกเก็บเงินตามเอกสารในการซื้อขายตามข้อตกลงทางการค้าระหว่างผู้ส่งออกและผู้นำเข้าสินค้า

7) ผู้นำเข้าชำระเงินค่าสินค้าให้แก่ผู้ให้บริการแฟคตอริ่งเพื่อการนำเข้า
ซึ่งจะนำส่งไปชำระต่อให้แก่ผู้ให้บริการแฟคตอริ่งเพื่อการส่งออก

8)
ผู้ให้บริการแฟคตอริ่งเพื่อการส่งออกชำระเงินค่าสินค้าให้แก่ผู้ส่งออกสินค้าโดยหักเงินทุนหมุนเวียนเบิกล่วงหน้า
ดอกเบี้ย ค่าธรรมเนียมแฟคตอริ่ง และค่าธรรมเนียมโอนเงิน

ทั้งนี้
อำนาจการอนุมัติสินเชื่อแฟคตอริ่งระหว่างประเทศของบริษัทย่อยมีหลักการเดียวกับอำนาจการอนุมัติสินเชื่อแฟคตอริ่งภายในประเทศ